PRU-15: Hukum fardu ain ke atas pengundi 18, kata Hadi Awang

Anak muda berusia 18 tahun yang pertama kali akan menjadi pengundi pada Pilihan Raya Umum Ke-15 (PRU-15) akan datang diingatkan mengenai kewajipan mereka untuk berbuat demikian.

Presiden PAS Tan Sri Abdul Hadi Awang berkata kewajipan berpolitik telah menjadi fardu ain (wajib dilakukan) ketika keadaan umat Islam dalam bahaya.

Menurutnya menjadi tanggungawab mereka yang lebih berusia untuk menyampaikan kepada anak muda 18 tahun yang bakal mengundi mengenai kewajipan mereka berbuat demikian.

“Kita harap anak-anak muda, khususnya yang beragama Islam untuk mengambil iktibar dan menunaikan tanggungjawab,” katanya sambil turut bimbang kerana ramai anak muda yang menganggap mengundi itu tidak penting.

“Sedangkan kuasa politik ini bakal menentukan kedaulatan Islam. Undilah parti yang mempertahankan dan menegakkan Islam.”

Beliau berkata demikian pada pelancaran Kempen PAS Pilihanku Peringkat Negeri Perak, di Lubok Merbau, semalam (24 September).

Abdul Hadi yang juga Timbalan Pengerusi Perikatan Nasional (PN) berkata PAS mahukan supaya Islam terus memimpin negara ini.

“Bukan hanya sekadar di kalangan ahli PAS sahaja, tetapi mesti digabungkan seluruh orang Islam terlebih dahulu.

“Kita mengambil contoh seperti yang pernah dilakukan oleh Nabi Muhammad SAW di Madinah. Apabila Nabi SAW berhijrah ke Madinah, Nabi menggabungkan Muhajirin, Aus dan Khazraj.

“Disatukan orang Islam supaya kuat dan menjadi tonggak kepada perpaduan dalam kalangan orang Islam.

“Kemudian diajak orang bukan Islam, Yahudi, Kristian dan Musyrikin yang tidak ekstrem. Inilah pendekatan yang diajar oleh Nabi SAW dan kita mengikut pendekatan ini.

“Kita mesti bergabung dan bersatu dengan ikhlas, insya-Allah akan diberikan pertolongan oleh Allah SWT di dunia dan di akhirat,” katanya.


Usah cetus kekeliruan tempoh kerja mingguan 45 jam mulai 1 September

Pindaan Akta Kerja 1955 untuk mengurangkan waktu bekerja mingguan daripada 48 kepada 45 jam berkuat kuasa 1 September depan tidak boleh dipertikaikan.

Timbalan Menteri Sumber Manusia Datuk Awang Hashim berkata kementerian bersedia membincangkan perkara itu dengan mana-mana pihak bagi mencapai penyelesaian sekiranya timbul sebarang isu berhubung pindaan itu.

Awang yang juga Pengerusi Majlis Kebangsaan bagi Keselamatan dan Kesihatan Pekerjaan berkata tindakan menyebarkan perbalahan pandangan berkaitan pelaksanaan pindaan itu di platform media sosial hanya akan menimbulkan masalah dan kekeliruan.

Beliau berkata pelaksanaan itu adalah hasil kajian yang melibatkan pekerja, persatuan pekerja dan majikan yang mendapati ia adalah keputusan yang baik yang tidak menjejaskan produktiviti atau kualiti.

“Apa sahaja yang kita lakukan pada peringkat awal, kita boleh duduk berbincang dan bukannya berkongsi di media sosial kerana ia boleh mendatangkan masalah.

“Pindaan itu tidak boleh dipertikaikan kerana terdapat negara maju yang melaksanakan 40 jam bekerja seminggu dan produktiviti mereka meningkat,” katanya pada sidang media di Iskandar Puteri, Johor, hari ini.

Awang menjelaskan, pindaan itu juga membolehkan pekerja mengatur jadual kerja yang lebih fleksibel.

“Menerusi peraturan baharu itu, pekerja dibenarkan bekerja berdasarkan kesesuaian lokasi, masa dan hari, termasuk bekerja dari rumah semasa kecemasan seperti pandemik Covid-19.

“Kita mahu fokus membangunkan institusi kekeluargaan. Contohnya bagi mereka yang bekerja dalam bidang digital akan dapat menjimatkan kos dan masa dengan bekerja dari rumah dan bukannya perlu ke pejabat.

“Kementerian juga sedang mengkaji prosedur operasi standard untuk sistem kerja dari rumah bagi memastikan ini tidak akan menyebabkan konflik antara majikan dan pekerja,” katanya.

Semalam, Dewan Negara meluluskan pindaan Akta Kerja 1955 di mana pengurangan waktu bekerja daripada 48 kepada 45 jam akan berkuat kuasa pada 1 September depan.

Pindaan itu dibuat dengan tujuan menjaga kebajikan pekerja, yang selaras dengan Konvensyen Pertubuhan Buruh Antarabangsa (ILO).

Sebelum ini, Awang dilaporkan berkata pekerja dibenarkan memohon pengaturan kerja fleksibel (FWA) daripada majikan mereka selepas pindaan akta itu dibuat berkuat kuasa.

Menurutnya, pekerja hanya perlu menulis surat kepada majikan mereka untuk meminta sama ada kelonggaran waktu bekerja, hari bekerja atau menukar lokasi bekerja.

“Majikan kemudian mempunyai 60 hari untuk menjawab. Dalam surat menjawab permintaan pekerja, majikan mesti menyatakan dengan jelas sama ada permohonan itu diluluskan atau ditolak, dan sebab penolakan juga mesti disertakan,” katanya.

Dilaporkan bahawa kira-kira 62 peratus pekerja sepenuh masa di Malaysia lebih suka fleksibiliti bekerja daripada seminggu bekerja singkat selama empat hari, berdasarkan tinjauan dalam talian oleh Qualtrics.

Secara keseluruhannya, 60 peratus daripada penduduk di Asia Tenggara lebih suka fleksibiliti berbanding minggu bekerja yang singkat.


Kerajaan PN baharu akan dedah fail sulit skandal tanah RM10 bilion di Selangor: Chegubard

Satu laporan sudah dibuat kepada Suruhanjaya Pencegahan Rasuah Malaysia (SPRM) berhubung isu pemberian projek bernilai RM700 juta tanpa tender oleh kerajaan negeri Selangor kepada syarikat dimiliki taikun terkemuka.

Aktivis politik, Badrul Hisham Shaharin mendedahkan memiliki salinan surat sulit kerajaan negeri Selangor dalam skandal tanah RM10 bilion dan projek tanpa tender RM700 juta yang boleh dinyahklasifikasi apabila terbentuknya kerajaan baharu selepas Pilihan Raya Negeri (PRN) pada 12 Ogos nanti.

“Saya tidak boleh mengedarkan pada peringkat ini, kerana ia bertaraf sulit… Jadi kalau orang Selangor nak tengok apa sebenarnya
mungkin selepas kerajaan baharu angkat sumpah nanti kita boleh minta kerajaan baharu untuk klasifikasi semula dokumen-dokumen ini sebagai umum,” katanya semasa sidang media hari ini.

Dalam pendedahan hari ini, Ahli Jawatankuasa Penerangan Pilihan Raya Perikatan Nasional (PN) mendakwa berdasarkan bukti dan dokumen dimilikinya mendapati berlaku beberapa salah laku dari segi teknikal dan moral dalam skandal tanah dan projek pembersihan tersebut.

Badrul Hisham atau dikenali Chegubard mendedahkan kerajaan negeri menganugerahkan projek pembersihan Sungai Klang tanpa tender terbuka kepada syarikat yang kononnya adalah anak syarikat negeri tetapi sebaliknya ia hanya pemegang minoriti bukan dimiliki sepenuhnya oleh kerajaan negeri.

“Kerajaan Negeri Selangor yang diketuai oleh Amirudin Shaari selaku Menteri Besar Selangor telah memberikan projek membersihkan Sungai Klang kepada sebuah sebuah syarikat bernilai RM700 juta tapa melalui proses tender terbuka.

“Walaupun ia syarikat bertujuan khas (SPVC) tetapi la bukan dikawal kerajaan negeri kerana kerajaan negeri adalah pemegang minoriti dimana 55 peratus dikawal oleh pihak lain,” katanya lagi.

Agenda Daily tidak menamakan syarikat yang didedahkan oleh Chegubard untuk mendapatkan penjelasan lanjut.

Turut didedahkan, syarikat sama tersebut juga berjaya memperoleh pemilikan tanah lebih 600 ekar yang bernilai RM10 bilion (GDV) yang diberikan kerajaan negeri Selangor.

Badrul Hisham juga mendedahkan nama Amirudin dan seorang Exco Kerajaan Negeri, Ir. Izham Bin Hashim berada dalam syarikat tersebut menerusi carian maklumat dan mereka berdua selaku pengarah juga turut menerima elaun.

Syarikat yang didakwa memperoleh manfaat daripada kerajaan negeri tersebut juga didakwa Chegubard mempunyai masalah kewangan.

“Syarikat ini pun bermasalah sebelum ini melalui laporan-laporan audit, tetapi malangnya terus diberi kuasa,” katanya lagi.

Untuk rekod, Amirudin juga mengambil tindakan undang-undang terhadap Menteri Besar Kedah, Datuk Seri Muhammad Sanusi Md Nor
kerana menuduhnya terbabit dalam skandal pembersihan Sungai Klang bersama seorang taikun.

Terdahulu, Sanusi dalam Jelajah Mega PN Best “Sayangi Kedah Sejahtera” di Dataran Darul Aman, Jitra, mendakwa wujud skandal antara Amirudin dengan seorang taikun yang kononnya mahu melaksanakan projek RM10 bilion di Sungai Klang.

Sebagai timbal balas, taikun itu akan mendapat tanah 600 ekar di Selangor yang dijangka merugikan kerajaan sekitar RM180 juta.

“Macam mana 600 ekar ni akan diberi percuma kepada tauke ni? Macam mana tauke ni ambil alih anak syarikat MBI 55%. Ha… ni tengah duk hangat ni, tunggu meletup,” Sanusi dipetik berkata oleh lidah rasmi PAS, Harakahdaily.

Awal tahun ini, PN Selangor menggesa pihak berkuasa menyiasat pembabitan Amirudin dengan sebuah syarikat yang didakwa dianugerahkan projek bernilai RM700 juta secara rundingan terus bagi projek pendalaman Sungai Klang bawah Selangor Maritime Gateway (SMG).

Amirudin menafikan mempunyai sebarang kepentingan peribadi dalam syarikat Landasan Lumayan Berjaya Sdn Bhd (LLB), malah kedudukannya dalam syarikat itu bertujuan mewakili kerajaan negeri.

LLB adalah milik penuh kerajaan negeri merangkumi 45 peratus milik Menteri Besar Selangor (Pemerbadanan) (MBI Selangor) dan 55 peratus milik Berjaya Land yang telah diputuskan bagi mengetuai projek SMG pada 2018.


Lapan kluster pendidikan baharu

Lapan lagi kluster pendidikan membabitkan 141 jangkitan positif Covid-19 dilaporkan di enam negeri dan Wilayah Persekutuan dalam tempoh 24 jam semalam.

Kementerian Kesihatan (KKM) hari ini memaklumkan dua daripada kluster pendidikan itu masing-masing dikesan di Kuala Lumpur serta Pahang (dua); dan masing-masing satu di Kelantan, Pulau Pinang, serta Melaka.

Satu lagi kluster pendidikan dikesan menular di Selangor dan Kuala Lumpur iaitu melibatkan Kluster Jalan Marmar di Titiwangsa dan Kepong, serta Kuala Selangor, membabitkan 11 jangkitan.

Sementara itu, dua kluster pendidikan yang dikesan di Kuala Lumpur melibatkan:

Dua kluster pendidikan di Pahang ialah:

Di Kelantan, kluster pendidikan melibatkan Kluster Cabang Empat Jalan Maktab di Kota Bharu, membabitkan 17 jangkitan; Kluster Kampung Pokok Jenerih di Seberang Perai Utara dan Seberang Perai Tengah, Pulau Pinang (22 kes); dan Kluster Jalan Tun Ali, Melaka Tengah (26 kes).

Sementara itu satu kluster melibatkan tempat kerja turut dikesan semalam melibatkan Kluster Industri Jalan Ep Serkam Satu 2 di Jasin, Melaka dengan 36 jangkitan.

Satu lagi kluster membabitkan kumpulan berisiko tinggi iaitu Kluster Lorong Cempaka, Kuantan, Pahang melibatkan sembilan jangkitan positif.


Kes harian di 10 negeri naik, 14 mangsa banjir di PPS positif

Lembah Klang – Selangor, Kuala Lumpur dan Putrajaya – kembali menjadi penyumbang tertinggi kepada jumlah keseluruhan kes baharu Covid-19 hari ini sebanyak 2,897 kes, berbanding 2,757 kes semalam.

Dalam tempoh 24 jam sehingga 12 tengah hari tadi, Lembah Klang mencatat 904 jangkitan baharu dengan Selangor merekodkan 675 kes baharu, berbanding 565 semalam; diikuti Kuala Lumpur (205 kes baharu, 135 semalam); dan Putrajaya (24 kes baharu, 11 semalam).

Setakat ini, Lembah Klang mencatat 1,003,252 kumulatif kes positif, dengan 973,997 pesakit telah sembuh, 12,614 kes kematian dan 16,641 kes masih aktif.

Daripada jumlah kes aktif itu, lebih 14,372 pesakit menjalani kuarantin di rumah; 289 ditempatkan di PKRC; 990 dimasukkan ke hospital; dan 86 dirawat di unit rawatan rapi, dengan 54 daripadanya memerlukan alat bantuan pernafasan.

Kebanyakan kes berkaitan Covid-19 di Lembah Klang lebih tertumpu kepada situasi di Selangor, yang kini mencatat 783,754 kumulatif kes positif, dengan sehingga semalam seramai 761,156 pesakit sembuh, 9,927 kematian, dan 12,671 kes aktif.

Daripada jumlah kes aktif di Selangor, lebih 10,891 pesakit menjalani kuarantin di rumah; 289 ditempatkan di PKRC; 755 dimasukkan ke hospital; dan 61 dirawat di ICU dengan 41 daripadanya memerlukan alat bantuan pernafasan.

Bagi negeri dan Wilayah Persekutuan lain pula, Pahang merekodkan 215 kes baharu hari ini berbanding 180 semalam; diikuti Terengganu (190 kes baharu, 172 semalam); dan Sabah (168 kes baharu, 125 semalam).

Melaka pula mencatat 144 kes baharu berbanding 76 kes semalam; diikuti Negeri Sembilan (94 kes baharu, 92 semalam); Perlis (22 kes baharu, 13 semalam); dan Labuan (empat kes baharu, satu semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan kes Covid-19 di pusat pemindahan sementara (PPS) mangsa banjir meningkat kepada 14 kes berbanding 11 yang dilaporkan semalam.

Menurutnya sehingga jam 3 petang tadi, daripada 19,099 mangsa banjir di Kelantan, Pahang, Selangor, Negeri Sembilan dan Melaka, 434 disahkan positif Covid-19.

Sebanyak 14 kes positif Covid-19 dikesan di PPS, manakala jumlah kluster di PPS kekal satu kluster melibatkan 10 kes, katanya.

Beliau juga memaklumkan daripada 2,897 kes harian yang dilaporkan hari ini, 50 kes atau 1.7 peratus melibatkan pesakit kategori 3, 4 dan 5, manakala 2,847 atau 98.3 peratus lagi adalah kategori 1 dan 2.

Sebanyak 192 kes import yang turut membabitkan 14 rakyat asing dikesan dalam tempoh 24 jam sehingga 12 tengah hari tadi, menjadikan kumulatif positif sebanyak 7,353 kes import.

“2,705 kes lagi yang turut melibatkan 128 warganegara asing adalah penularan tempatan.

“Sehingga kini seramai 302 pesakit masih dirawat di ICU, dengan 169 daripadanya memerlukan alat bantuan pernafasan,” katanya.

Dr Noor Hisham berkata dalam tempoh itu juga empat lagi kluster baharu dikesan menjadikan keseluruhannya 6,114 kluster dengan 5,888 telah ditamatkan dan 226 lagi masih aktif.

Menurutnya, seramai 3,434 pesakit sembuh menjadikan kumulatif sebanyak 2,673,084 kes atau 97.3 peratus daripada 2,746,833 kes kumulatif positif.


PRU-15 selepas bentang Bajet 2023 bakal jadi kenyataan, PM setuju arahan Presiden?

Pengumuman UMNO semalam bahawa Perdana Menteri (PM) akan mempersembahkan tarikh pembubaran Parlimen jelas memberi isyarat pilihan raya umum ke-15 (PRU-15) berkemungkinan diadakan selepas pembentangan Bajet 2023 pada 7 Oktober nanti.

Mesej dalam kenyataan dikeluarkan selepas mesyuarat Majlis Tertinggi (MT) UMNO semalam adalah yang paling jelas dan tiada lagi samar-samar bila PRU-15 bakal diadakan, ia hanya menunggu masa yang sesuai untuk mengadap Yang di-Pertuan Agong bagi memohon pembubaran Dewan Rakyat.

Jika sebelum ini UMNO akan mengeluarkan kenyataan kuasa untuk menasihati Yang di-Pertuan Agong terletak kepada keputusan PM tetapi dalam kenyataan semalam tidak ada satu pun baris ayat mengatakan terserah kepada PM untuk menentukan tarikh PRU-15.

Ia secara tidak langsung memberi isyarat tarikh PRU-15 sudah diputuskan dalam pertemuan ‘top five’ dan cadangan pemilihan tarikh tersebut akan dipersembahkan kepada Agong untuk mempertimbangkannya.

Spekulasi sebelum ini mengatakan berkemungkinan Parlimen dibubarkan tiga hari selepas Bajet 2023 iaitu pada 10 atau 12 Oktober.

Tidak kisah bila tarikh PRU-15 kerana yang pastinya ia akan diadakan pada tahun ini juga dan itu yang diinginkan oleh UMNO.

Namun, persoalannya kini adakah PM bersetuju dengan arahan Presiden UMNO, Datuk Seri Ahmad Zahid Hamidi yang berterusan mendesak agar PRU-15 disegerakan?

Tiada sebarang kenyataan dikeluarkan oleh PM sendiri selepas mesyuarat tersebut, tidak seperti kebiasaannya dalam akaun Twitter atau Facebook rasmi PM juga tidak ada sebarang ulasan berhubung keputusan mesyuarat MT malam tadi.

Nampaknya, PM juga bersemangat sama dengan Presiden yang sedia meredah banjir untuk turun berkempen pada PRU-15 nanti.

Susulan kenyataan MT UMNO semalam, ia sekaligus menamatkan teka-teki yang selama ini menjadi tanda tanya bila PRU-15 akan diadakan dan semua pihak perlu bersedia dari sekarang untuk mengharungi kempen walaupun ketika bencana banjir melanda.

Jelas dalam kenyataan MT UMNO semalam juga, tiada lagi pilihan A atau B yang dimiliki oleh PM untuk menentukan tarikh PRU-15 dan beliau perlu segera mengadap bagi meminta perkenan untuk membubarkan Parlimen.

Tiada masa lagi untuk mana-mana parti politik duduk selesa dengan mengharapkan PRU-15 akan diadakan pada tahun depan kerana UMNO sudah membuat keputusan muktamad dan sepatutnya daripada sekarang sudah mula menggerakkan jentera masing-masing untuk turun berkempen.

Rakyat tidak boleh lagi mengharapkan UMNO akan memikirkan tentang nasib mereka yang saban hari semakin tersepit dengan kesusahan hidup.

Bagi UMNO, rebut kuasa dahulu baharu kemudiaan fikir soal rakyat. Jadi keutamaan adalah memenangi PRU-15 dengan dominan seperti yang dilakukan di Melaka dan Johor.


Aminuddin yakin jadi MB Negeri Sembilan semula, bukan UMNO

Datuk Seri Aminuddin Harun yakin akan kekal menjadi Menteri Besar Negeri Sembilan selepas ini dan dijangka mengangkat sumpah esok.

Pengerusi Pakatan Harapan (PH) Negeri Sembilan itu menyatakan keyakinan dapat menjadi MB semula kerana keputusan itu sudah dibuat gabungan itu sebelum ini lagi dan bukan UMNO yang akan akan mendapat jawatan utama tersebut.

“Di peringkat PH, kita masih sebulat suara mencadangkan saya untuk menjadi Menteri Besar dan saya rasa itu tidak berubah sampai sekarang,” katanya dipetik laporan BH hari ini.

Dijadualkan Majlis istiadat pelantikan dan mengangkat sumpah jawatan Menteri Besar Negeri Sembilan akan diadakan jam 3 petang di Istana Besar Seri Menanti, Kuala Pilah esok.

Selepas Pilihan Raya Negeri (PRN) semalam, gabungan Pakatan Harapan (PH)-UMNO memperoleh 31 daripada 36 kerusi Dewan Undangan Negeri (DUN).

Mengulas peratusan mengundi di Negeri Sembilan yang tidak sampai 70 peratus, Aminuddin berkata, pihaknya turut terperanjat apabila ramai pengundi tidak keluar mengundi semalam.

“Sedangkan saya lihat maklum balas mereka yang balik daripada luar itu amat baik pada malam sebelumnya.

“Tetapi semalam cukup tenang, saya pun hairan apa yang berlaku di pusat-pusat pengundian.

“Sehinggakan di kawasan-kawasan perumahan juga kita lihat tak banyak pergerakan daripada penduduk. Kita tak tahu apa punca tidak keluar mengundi,” katanya.

Beliau berpandangan, berkemungkinan faktor peratusan orang ramai keluar mengundi ini rendah adalah disebabkan Pilihan Raya Umum ke-15 (PRU-15) yang baru berlangsung.

“Mungkin mereka telah mengundi pada pilihan raya lepas.

“Pengajaran daripada ini, kita mesti pastikan bahawa selepas ini PRU dan PRN boleh disekalikan bagi memberikan kemudahan kepada rakyat,” katanya lagi.


SPRM masih siasat dakwaan penglibatan bekas Timbalan Menteri dalam skandal LCS

Siasatan masih sedang berjalan dan Suruhanjaya Pencegahan Rasuah Malaysia (SPRM) belum membuat sebarang keputusan berhubung dakwaan Menteri di Jabatan Perdana Menteri (Tugas-Tugas khas), Datuk Dr. Abd. Latiff Ahmad terlibat dalam skandal kapal tempur pesisir (LCS).

Ketua Pesuruhjayanya, Tan Sri Azam Baki berkata setakat ini belum ada sebarang maklum balas dapat diberikan berhubung isu tersebut kerana ia masih diperingkat siasatan dan ia perlu disemak terlebih dahulu sebelum sebarang tindakan susulan dapat diambil.

“Tiada komen mengenainya kerana kita masih siasat. Kita perlu semak perkara itu,” katanya ringkas dipetik laporan Utusan Malaysia.

Azam terdahulu menghadiri Istiadat Konvokesyen MACC Law Enforcement Accredited Programme di Pusat Konvensyen Antarabangsa Putrajaya (PICC) semalam.

Azam berkata, masih banyak perkara yang perlu disiasat membabitkan kes LCS tersebut.

“Kita masih lagi menjalankan siasatan dan banyak lagi perkara yang kita perlu siasat dalam hal penyiasatan ini. Saya ingin membawa semua untuk memahami bahawa perkara-perkara berkaitan tadbir urus dan jenayah adalah dua perkara yang berbeza.

“Mungkin pihak-pihak yang mengemukakan isu tersebut kepada pihak media tentang tadbir urus mungkin diambil dari laporan audit. Namun pihak kami bukan menyiasat perkara itu sahaja, kita menyiasat lebih lanjut lagi daripada itu untuk melihat unsur jenayah yang dilakukan mana-mana pihak,” katanya lagi.

Jelas beliau, pegawai penyiasat SPRM memerlukan masa untuk melengkapkan siasatan kes tersebut termasuk memanggil saksi-saksi dari luar negara.

Sebelum ini, Timbalan Presiden Parti Keadilan Rakyat, Rafizi Ramli mendakwa syarikat palsu yang menjadi syarikat pembekal alat ganti dalam projek pembinaan LCS adalah milik keluarga bekas Timbalan Menteri Pertahanan, Abd. Latiff.

Rafizi mendakwa, siasatan dalaman skandal LCS dan semakan susulan dilakukannya mendapati syarikat pembekal itu dimiliki isteri Abd. Latiff.

Dakwanya, laporan siasatan dalaman projek LCS pada muka surat 96, perenggan 3.16.13.2 juga secara jelas menyebut wanita itu adalah isteri kepada Abd. Latiff.


Shamsul Iskandar sedia lawan Zahid di Bagan Datuk selepas cikgu enggan

Datuk Seri Shamsul Iskandar Md Akin sedia melawan Presiden UMNO, Datuk Seri Ahmad Zahid Hamidi di kerusi Parlimen Bagan Datuk pada Pilihan Raya Umum Ke-15 (PRU-15).

Kesediaan bekas Ketua Penerangan PKR itu dibuat selepas Presiden PKR, Datuk Seri Anwar Ibrahim yang juga dianggap cikgu kepada Zahid tidak mahu bertanding di Bagan Datuk tetapi memilih kerusi Parlimen Tambun.

“Jika Anwar boleh bertanding di Tambun, saya merasakan pemimpin kanan parti patut ikut serta bertanding di Perak. Jadi saya menawarkan diri untuk bertanding di Bagan Datuk.

“Anwar mempamerkan sifat kepemimpinan tinggi dengan bertanding di kerusi yang dianggap sukar. Seharusnya, semua pemimpin lain mengikut langkah itu, melepaskan kerusi selesa dan bertanding di kerusi sukar,” katanya dipetik laporan media.

Shamsul Iskandar berkata, biarpun bakal berdepan nama besar seperti Zahid, beliau sedia memberikan tentangan sengit dalam pertembungan pada PRU-15.

“Ya, Zahid sudah lama menyandang kerusi itu, beliau Presiden UMNO dan bekas Timbalan Perdana Menteri. Jadi saya kena bekerja keras,” katanya.

Untuk rekod, Shamsul Iskandar sebelum ini memenangi kerusi Parlimen Hang Tuah Jaya pada PRU-14.

Anwar pada Konvensyen Pakatan Harapan (PH) di Ipoh Khamis lalu, mengumumkan akan bertanding di kerusi Parlimen Tambun, sekali gus mengesahkan khabar angin beliau akan meninggalkan kerusi Parlimen Port Dickson yang dimenanginya pada Pilihan Raya Kecil (PRK) pada 2018.


Banjir: TNB tutup 94 pencawang di Kelantan, Terengganu

Tenaga Nasional Berhad (TNB) mengucapkan takziah kepada keluarga tiga beradik yang meninggal dunia akibat terkena renjatan elektrik ketika banjir di Kampung Morak, Tumpat, Kelantan hari ini (19 Disember 2022).

Serentak itu, TNB mengumumkan penutupan 94 pencawangnya di Kelantan buat sementara waktu berikutan hujan lebat dan banjir yang semakin teruk.

“Kami turut bersimpati dan mengucapkan takziah kepada keluarga mangsa renjatan elektrik di sebuah rumah yang ditenggelami air di Kampung Morak, Tumpat, Kelantan hari ini.

“Orang ramai dinasihatkan supaya tidak menghampiri atau menyentuh pepasangan elektrik yang ditenggelami banjir kerana dikhuatiri berlaku kebocoran arus.

“TNB juga sentiasa memastikan keselamatan orang ramai diutamakan dengan memutuskan sementara bekalan elektrik di kawasan yang ditenggelami air banjir. Penyambungan semula bekalan akan dibuat dengan kadar segera sebaik ia selamat dilakukan,” kata TNB dalam satu kenyataan hari ini.

Semua pencawang yang ditutup itu membabitkan empat daerah iaitu Pasir Mas, dengan jumlah pencawang paling banyak iaitu 59 pencawang; Pasir Puteh (22); Tanah Merah (lapan); dan Kota Bharu (lima).

Setakat jam 6 petang tadi, terdapat penambahan penutupan bekalan elektrik bagi negeri Kelantan dan Terengganu disebabkan keadaan hujan lebat dan banjir.

Berikut adalah kawasan yang masih belum mendapat bekalan elektrik ekoran penutupan bekalan oleh TNB demi keselamatan pengguna setempat:

KELANTAN:

Kota Bharu
1. Asrama Universiti Malaysia Kelantan;
2. Taman Bendahara 1-2;
3. Taman Jaza Tok Hakim; dan
4. Perumahan Hutan Pasir.

Tanah Merah
1. Padang Kijang.

Pasir Mas
1. Rumah Kedai Gual Nering;
2. Taman Rantau Bru;
3. Putat 7;
4. Ladang Ayam Bukit Saji;
5. Taman Desa Wirajaya 1-3;
6. Prima Lubok Jong 1-3;
7. Sekolah Menengah Gual Periuk;
8. Sekolah Kebangsaan Gual Periuk;
9. Taman Gemilang;
10. Pengkalan Rakit;
11. Jejawi;
12. Tok Sangkut;
13. Sekolah Kebangsaan Tok Sangkut;
14. Tasek Berangan;
15. Kilang Padi Tasek Berangan;
16. Rumina Gual Periuk;
17. JPS Bakat 2;
18. Sekolah Kebangsaan Gual Tok Deh;
19. Tersang;
20. Bukit Lata;
21. Balai Polis Jeram Perdah;
22. Bongor;
23. Booster Jeram Perdah;
24. Sekolah Menengah Ugama Al Falah;
25. Merbau;
26. Pohon Tanjung;
27. Bakong;
28. Kubang Tembakan;
29. Tok Rusa;
30. Senor Meranti;
31. Meranti Besar;
32. Sekolah Kebangsaan Gual Sitok;
33. Gual Sitok;
34. Gual Nering;
35. JPS Bendang Guchil;
36. Kebakat;
37. Kusar;
38. Gertak 3;
39. Gual Petai Berok;
40. Gual Bunut;
41. Kubang Kual;
42. Kuin Merah;
43. Sekolah Kebangsaan Kubang Kual;
44. Sekolah Menengah Baroh Pial;
45. Felcra Bukit Tandak;
46. Lubok Laksa;
47. Bukit Tandak;
48. Baroh Pial;
49. Merbau Serongga;
50. Serongga; dan
51. Gual Pinang.

Machang
1. Lahar; dan
2. Bandar Sri Aman.

Pasir Puteh
1. DPS 3.3, 4-5, 7-8, 13-14;
2. RPP 1;
3. Petron Jelor;
4. JPN Bukit Gedombak;
5. Taman Bukit Intan;
6. Taman Teratai;
7. Taman Islamic New Vilage;
8. Sekolah Kebangsaan Pasir Puteh (P);
9. Sekolah Kebangsaan Pasir Puteh (L);
10. Kuarters MDPP;
11. PKINK;
12. Arkid MARA;
13. Kompleks LPP;
14. Maxis Gong Kual;
15. Kilang Padi Gong Kual;
16. Taman Puspajaya;
17. Tapak Sediaan Benih Jelor;
18. Kilang Bata Tsek Pauh; dan
19. YIK Tualang Tinggi.

Kuala Krai
1. Taman Warisan.

TERENGGANU

Setiu
1. Sekolah Kebangsaan Kampung Besut;
2. Tatatur Padang 1;
3. Patod Bukit Pepari;
4. Rumah Pam Che Long;
5. Kampung Seladang;
6. Taman Sri Laksana Sungai Tong; dan
7. Rumah Kedai Sri Langkap.

Kuala Berang
1. Paya Akob;
2. Tengkawang;
3. Kepah;
4. Chapu;
5. Basong;
6. Pembotolan Kenyir;
7. Sungai Gawi;
8. Pasir Dule;
9. Pasir Dule Tambahan;
10. Sekolah Menengah Kebangsaan Jenerih;
11. Layout Basong;
12. Local TX;
13. Kuala Ping A, B;
14. Padang Setar;
15. Alur Lik;
16. Bukit Munduk;
17. Bukit Aman;
18. Bukit Lawang;
19. Limbungan Kenyir;
20. UMT Kenyir;
21. Loji Air Kenyir;
22. Pulau Orkid;
23. Marina Pulau Poh;
24. Pulau Poh;
25. Ecotourism;
26. Medan Selera Ghawi;
27. CS Lampu Awam;
28. Kem Bina Telemong;
29. Santuari Gajah;
30. Kuarters Kastam Gawi;
31. Kompleks Kastam Gawi;
32. Kenyir Golf;
33. Matang;
34. Felda Tersat 1-2;
35. Loji Air Felda Tersat;
36. Felcra Gunung;
37. Bukit Murtaja;
38. Paya Besar;
39. Pusat Kokurikulum;
40. Lenjang;
41. Gelombang Mikro;
42. Machang;
43. PPRT Machang;
44. Diman Kuari;
45. Diman Kuari 2;
46. Jerlang Kuari;
47. Felcra Pasir Pelata; dan
48. VCB SK KUA.

Kemaman
1. PMU Kemaman;
2. Jakar 2;
3. MIEL 1, Jakar;
4. SPPK;
5. Jakar;
6. Jalan Che Teng;
7. Compact Sub Yusniah;
8. Tunas Manja;
9. Gerbang Selatan 2;
10. Kilang Plastik;
11. MIEL 3, Fikri;
12. C.Sub Atlas Edible Ice;
13. ID Bandar Putra 4-5;
14. Geliga Besar;
15. Patod Paya berenjut;
16. Perumahan Fikri Fasa 2;
17. Kemmas;
18. Taman Banggol Permai 1;
19. PBR Paya berenjut;
20. ID Taman Banggol Permai 2;
21. ID PMINT Fikri Indah;
22. Taman Geliga Saujana 1-2;
23. Kilang Jakar 3 Fasa 1-2;
24. Rumah Murah Fikri;
25. Flat PPRT Fikri;
26. MIEL 4, Fikri;
27. Rakan Muda;
28. Perindustrian Jakar 3;
29. Central Ice Industri;
30. KKTM;
31. ID Bandar Putra 1-3;
32. Taman Baiduri;
33. Taman Bahagia;
34. Pak Akob;
35. Taman Sri Pantai;
36. Sekolah Menengah Geliga;
37. Taman Geliga;
38. Intan;
39. Patod Perumahan Geliga 2;
40. Taman Intan;
41. Tepat Teknik, Geliga;
42. Taman Perwaja 1-2;
43. Sekolah Kebangsaan Sri Geliga;
44. Taman Geliga Pantai;
45. Asrama Intan; dan
46. ID Taman Geliga Intan 2.

Besut
1. Sekolah Menengah Kebangsaan Ittifaqiah;
2. Taman D,Tijah;
3. Kedai Pejabat Afza;
4. Bukit Bunga;
5. Telekom Tenang;
6. Sekolah Menengah Bukit Payong;
7. Booster Pump Bkt Payong;
8. Lata Tembakah;
9. Batu 13 EPE;
10. Felda Tenang 1-2;
11. Panchor;
12. Durian Telor;
13. Loji Air Rawatan Air;
14. Padang Bual;
15. Paya Peda 1-2;
16. Bukit Payong;
17. Kampung La;
18. Seberang La;
19. Dusun Beliku;
20. La Hot Spring;
21. Berangan;
22. Kampung Keruak;
23. Felcra Keruak;
24. Kuala Sayap;
25. PPRT Belaoh;
26. Pak Sik 1-2;
27. ECRL Bukit Apal;
28. Kampung Oh;
29. Kilang Padi Kampung Oh;
30. Kampung Masin;
31. RKR Pasir Akar;
32. Klinik Pasir Akar;
33. Sekolah Kebangsaan Pasir Akar;
34. Klinik Pergigian Pasir Akar;
35. ECRL Kampung Raja;
36. Taman Putera Harmoni;
37. Gesong Borong;
38. Taman Desa Laha;
39. Pasar Jerteh;
40. Taman Jerteh;
41. Jerteh Square;
42. Bandar Jerteh;
43. Telekom Jerteh;
44. Seni IDEAL;
45. Wanza Point;
46. Pantai Timur Jerteh;
47. Pam Air Jerteh;
48. Sekolah Kebangsaan Bukit Kenak;
49. SS LPN Bukit Kenak;
50. Sekolah Menengah Sri Nering;
51. Tok Bugis;
52. Gong Tanah Merah;
53. Telaga Nibong;
54. Sekolah Kebangsaan Darau;
55. Taman Annur;
56. Kubang Depu;
57. Cherang Meliling;
58. Perumahan Nyior 7;
59. Tok Raja;
60. Sekolah Kebangsaan Tok Raja;
Al-Muktafi Billah Shah;
1. SS Loji Air;
2. Loji Air Tepus;
3. Cerawih;
4. Kampung Tepus;
5. Minda 1;
6. Seberang Minda;
7. Sekolah Kebangsaan Minda;
8. Pam Air Merlong;
9. Kampung Talong;
10. Rantau Panjang;
11. Kampung Cemuak;
12. Kampung Surau;
13. Pelamboh;
14. Sekolah Menengah Kebangsaan Kuala Jengai;
15. Kuala Jengai;
16. Dendang; dan
17. Sekolah Kebangsaan Dendang.


Zahid sarapan dengan Najib: Lagi peguam tuntut Jabatan Penjara jelaskan

Jabatan Penjara sekali lagi digesa menjelaskan soal lawatan Timbalan Perdana Menteri, Datuk Seri Ahmad Zahid Hamidi ke Penjara Kajang selama dua jam untuk bersarapan dengan Datuk Seri Najib Razak.

Peguam kanan, Mohamed Haniff Khatri Abdulla Haniff mempertikaikan layanan berbeza itu.

“Ada keadaan tertentu di mana ada permohonan dibuat kepada penguasa penjara, namun semua ini spekulasi kerana Zahid tidak memberitahu sama ada beliau membuat permohonan itu ataupun diberi layanan khas kerana memegang jawatan Timbalan Perdana Menteri.

“Soalnya kini bukan undang-undang atau peraturan dua darjat, sebaliknya pihak penjara perlu perjelaskan sama ada ada berlaku pelanggaran protokol atau ada permohonan khas yang telah dibuat.

“Sekarang ini kita tak tahu siapa mohon apa, kita tak boleh teka atau anggap yang timbalan perdana menteri diberi layanan khas.

“Jika ada permohonan, mengapa layanan istimewa diberi? Peguam yang mewakili Najib dan pihak penjara kena jelaskan apakah permohonan itu?,” katanya lapor BH, hari ini.

Baru-baru ini, Zahid yang juga Presiden UMNO mendedahkan beliau bersama Timbalan Menteri Dalam Negeri, Datuk Seri Shamsul Anuar Nasarah bersarapan dengan Najib sekitar dua jam di penjara sambil membawa menu kegemaran bekas perdana menteri itu.

Semalam, peguam Rafique Rashid turut membuat desakan sama berkait lawatan istimewa itu.

Dalam pada itu Haniff mengakui ada situasi tertentu yang membolehkan pelawat berjumpa dengan banduan secara bertentang mata namun mesti ada alasan yang kukuh seperti pemegang saham atau ahli lembaga pengarah syarikat yang perlu menandatangani dokumen tertentu.

“Untuk bersikap adil, Zahid bercakap dalam konteks beliau tanya khabar Najib dipenjara dan beliau dedahkan telah berjumpa dan memberitahu sempat makan bersama, bawa makanan kegemaran dan sebagainya, Zahid tidak menjelaskan sama ada permohonan khas dibuat mana-mana pihak.

“Dengan penjelasan yang baik, rakyat tidak akan pandang serong terhadap Jabatan Penjara dan tanggapan wujudnya undang-undang dan peraturan dua darjat di antara rakyat dan VIP boleh dihapuskan,” katanya.


DAP gugat keselamatan negara

Nga Kor Ming, Naib Pengerusi DAP, kata Malaysia akan jadi Negara Taliban jika Perikatan Nasional memerintah. Kononnya, Malaysia akan jadi negara pengganas.

DAP bukanlah parti yang ada kredibiliti untuk bercakap mengenai anti-keganasan.

Saya ada cerita mengenai DAP dan anti-keganasan ketika saya menjadi Menteri Dalam Negeri dalam kerajaan Pakatan Harapan.

Ada beberapa orang anggota DAP termasuk wakil rakyatnya yang ditahan kerana terlibat dalam kegiatan Liberation Tigers of Tamil Eelam (LTTE). LTTE dinamakan sebagai kumpulan pengganas di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

DAP menggesa saya sebagai Menteri Dalam Negeri supaya mengeluarkan LTTE daripada senarai kumpulan pengganas. Alasannya kerana LTTE tidak lagi wujud setelah pemimpinnya dibunuh di Sri Lanka. Dengan itu, anggota parti itu yang ditahan bolehlah dibebaskan.

Saya bersimpati dengan nasib mana-mana kumpulan minoriti yang ditindas termasuk etnik Tamil di Sri Lanka. Sama jugalah saya bersimpati dengan kumpulan minoriti Islam yang ditindas di Timur Tengah, Eropah dan negara-negara lain.

Tetapi sebagai Menteri Dalam Negeri, tanggungjawab utama saya adalah untuk memelihara keselamatan negara. Saya tidak boleh membiarkan sentimen peribadi saya mengatasi tanggungajwab saya kepada negara.

Saya diberi taklimat oleh pihak polis pada ketika itu bahawa ada bekas anggota LTTE yang melarikan diri ke Malaysia. Mereka ini masih menjadi ancaman kepada keselamatan negara.

Selain itu, Malaysia juga sering dijadikan negara transit oleh kumpulan-kumpulan pengganas yang berpangkalan di luar negara untuk merancang serangan ke atas negara-negara lain. Ini termasuklah kumpulan pengganas dari Timur Tengah dan Asia Tenggara.

Jadi, undang-undang anti-keganasan dan penguatkuasaannya di negara kita amat ketat untuk mengelakkan Malaysia dijadikan pusat kegananasan global.
Justeru, saya bertegas bahawa keputusan untuk mengeluarkan LTTE daripada senarai kumpulan pengganas tidak boleh dibuat sewenang-wenangnya.

Ia perlu diserahkan kepada sebuah jawatankuasa yang ditubuhkan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001. Jawatankuasa ini dianggotai oleh pakar-pakar dari Polis DiRaja Malaysia, Bank Negara Malaysia, Kementerian Dalam Negeri dan agensi-agensi lain yang berkaitan.

Jawatankuasa inilah yang boleh memberi perakuan kepada saya selaku Menteri Dalam Negeri samada sesebuah organisasi itu boleh dikeluarkan daripada senarai kumpulan pengganas atau tidak. Apabila jawatankuasa ini membuat perakuan setelah meneliti pelbagai aspek keselamatan negara secara terperinci, maka bolehlah saya buat keputusan. Tanpa perakuan jawatankuasa ini, saya tidak boleh bertindak sewenang-wenangnya.

DAP tidak berpuas hati dengan ketegasan saya. Mereka mahu campur tangan dalam urusan keselamatan negara tanpa mengira implikasinya terhadap rakyat dan negara. Mereka tidak peduli semua itu asalkan kepentingan politik sempit mereka tercapai.

Saya tidak tunduk kepada desakan mereka. Tetapi akhirnya saya terkejut apabila Peguam Negara Tommy Thomas yang menggugurkan pendakwaan ke atas mereka yang didakwa terlibat dalam kegiatan LTTE, termasuk beberapa anggota DAP.

They have compromised national security for their narrow political interests. This is an utterly irresponsible act.

Selain itu, semasa 22 bulan pemerintahan PH lah Malaysia paling tidak aman dalam isu berkaitan perkauman dan agama kerana DAP tidak sensitif kepada perasaan masyarakat pelbagai kaum dan agama di Malaysia.

Sebaliknya, semasa PN memerintah semasa 17 bulan, negara kita aman. Tidak ada isu perkauman atau agama yang timbul.

Jadi, jangan tanya saya lagi kenapa saya dan rakan-rakan yang lain dalam BERSATU keluar PH.

Bagi saya, DAP atau PH tidak ada kredibiliti untuk bercakap mengenai keamanan dan anti-keganasan.

Tan Sri Muhyiddin Yassin
Pengerusi Perikatan Nasional.


Kes rasuah, CBT Zahid disambung April, tarikh bulan ini batal: Laporan

Perbicaraan kes Timbalan Perdana Menteri (TPM) Datuk Seri Ahmad Zahid Hamidi berhubung dakwaan pecah amanah jenayah (CBT) dan rasuah lebih RM31 juta dana Yayasan Akalbudi (YAB) kini ditetapkan untuk diteruskan pada April, bukan tarikh yang ditetapkan bulan ini.

Ketua Pendakwa Raya Datuk Raja Rozela Raja Toran pagi ini (16 Januari 2023) memberitahu mahkamah bahawa pihak pendakwaan dan pihak pembelaan telah bersetuju mengenai tarikh tambahan untuk perbicaraan dari Jun hingga Ogos.

“Yang Arif, tertuduh atau lebih tepatnya patut saya katakan TPM hadir di kandang tertuduh, hari ini ditetapkan untuk sebutan bagi tujuan menetapkan lebih banyak tarikh perbicaraan bagi meneruskan perbicaraan kes pembelaan,” katanya.

Beliau menyenaraikan tarikh tambahan yang dipersetujui oleh kedua-dua pihak sebagai 12 Jun hingga 15 Jun, 24 Julai hingga 27 Julai, 1 hingga 3 Ogos, 7 hingga 10 Ogos, dan 21 hingga 24 Ogos.

Menurut MalayMail, Hakim Mahkamah Tinggi Kuala Lumpur Datuk Collin Lawrence Sequerah mengambil maklum tarikh perbicaraan tambahan itu dan berkata tarikh perbicaraan yang dijadualkan sebelum ini pada April akan dikekalkan.

Sebelum ini, perbicaraan kes Zahid dijadual didengar dari 16 Januari (hari ini) hingga 19 Januari.

Kali terakhir kes Zahid didengar di Mahkamah Tinggi adalah pada 2 November 2022, apabila perbicaraan ditetapkan untuk diteruskan dengan saksi pembelaan memberi keterangan bagi pihak Zahid.

Tetapi perbicaraan tidak berlangsung pada 2 November atau tarikh perbicaraan yang selebihnya pada 2022 iaitu 3, 9 dan 10 November kerana saksi sakit dan ketika itu Zahid sedang meneruskan rayuan untuk didengar pada 14 November oleh Mahkamah Rayuan .

Perbicaraan pada 14 November itu adalah untuk rayuan Zahid terhadap usahanya yang gagal sebelum ini bagi mendapatkan kenyataan yang diberikan oleh 15 saksi pembelaan kepada penyiasat Suruhanjaya Pencegahan Rasuah Malaysia (SPRM) dan polis. Tetapi pada 12 November, Zahid dilaporkan telah menarik balik rayuan tersebut.

Pada 2 November, Mahkamah Tinggi telah menetapkan 21 tarikh perbicaraan tambahan dari Januari hingga Mei (16 hingga 19 Januari, 30 hingga 31 Januari, 7 hingga 9 Februari, 27 hingga 30 Mac, 10 hingga 13 April, dan 15 hingga 18 Mei) menggantikan tarikh yang dibatalkan atau dikosongkan pada November 2022.

Hari ini, bagaimanapun, difahamkan bahawa tarikh Januari hingga Mac telah dikosongkan sebelum ini dan tidak lagi digunakan.

Berikutan sebutan hari ini, perbicaraan Zahid akan disambung semula pada 10 April hingga 13 April, 15 Mei hingga 18 Mei, serta tarikh perbicaraan pada Jun hingga Ogos.

Susulan Pilihan Raya Umum Ke-15 yang diadakan pada 19 November, Zahid dinamakan sebagai salah seorang daripada dua TPM pada 2 Disember dan mengangkat sumpah jawatan itu pada 3 Disember 2022. Zahid juga Menteri Pembangunan Luar Bandar dan Wilayah.

Zahid, yang juga Presiden UMNO dan Pengerusi Barisan Nasional, menghadapi 47 pertuduhan iaitu 12 pertuduhan CBT berhubung lebih RM31 juta dana YAB; 27 pertuduhan pengubahan wang haram; dan lapan pertuduhan rasuah lebih RM21.25 juta.

Pada 24 Januari 2022, Mahkamah Tinggi telah memerintahkan Zahid membela diri atas kesemua 47 pertuduhan, selepas mendengar keterangan daripada 99 saksi pendakwaan sebelum ini.

Zahid telah memulakan pembelaannya pada 13 April 2022 dengan memberi keterangan sebagai saksi pembelaan pertama, dengan enam saksi pembelaan termasuk beliau telah hadir ke kandang saksi.


Lebih 5.54 juta remaja divaksinasi, 2,844,621 terima dos penggalak

Seramai 5,547,507 remaja berusia 12 hingga 17 tahun telah menerima suntikan vaksin sejak Program Imunisasi Covid-19 Kebangsaan (PICK) Remaja dilancarkan sejak 8 September lalu hingga semalam.

Daripada jumlah itu, sebanyak 86.4 peratus 2,719,106 remaja telah lengkap divaksinasi, manakala 89.9 peratus atau 2,828,401 lagi menerima sekurang-kurangnya satu dos.

Seramai 10.1 peratus remaja yang layak menerima suntikan vaksin Covid-19, belum divaksinasi.

Sementara itu, seramai 2,844,621 individu yang layak, termasuk petugas barisan hadapan dan warga emas, telah menerima suntikan dos penggalak masing-masing.

Dalam tempoh 24 Februari sehingga semalam, sebanyak 97.0 peratus atau 22,714,044 populasi dewasa berusia 18 tahun dan ke atas telah lengkap divaksinasi, manakala 98.4 peratus atau 23,044,061 lagi menerima sekurang-kurangnya satu dos daripada vaksin dua dos atau vaksin dos tunggal.

Keseluruhannya sebanyak 53,960,016 dos vaksin Covid-19 diberikan kepada semua golongan, dengan 77.9 peratus atau 25,433,150 individu telah lengkap divaksinasi.

Seramai 25,872,462 individu atau 79.2 peratus lagi menerima sekurang-kurangnya satu dos, dan 20.8 peratus daripada populasi yang layak belum divaksinasi.


Pakar ekonomi setuju tuntutan i-Citra one-off Pemuda UMNO ditolak

Keputusan kerajaan, khususnya Kumpulan Wang Simpanan Pekerja (KWSP), menolak tuntutan pengeluaran i-Citra RM10,000 secara one-off bertujuan memberi pendidikan kepada orang ramai supaya berhati-hati menggunakan wang tersebut.

Ketua Ekonomi Bank Islam, Mohd Afzanizam Abdul Rashid berkata, keputusan itu bukan menunjukkan kerajaan tidak mampu, tetapi lebih kepada memastikan keperluan semasa dan jangka panjang adalah seimbang

Katanya, menurut kajian KWSP, seseorang perlu mempunyai sekurang-kurangnya RM240,000 dalam akaun KWSP untuk bersara berdasarkan faktor umur rakyat Malaysia yang semakin lama semakin panjang dan memerlukan perbelanjaan untuk hari tua.

“Oleh kerana itu, saya rasa ada kekangannya. Pihak KWSP cuba memberikan pendidikan kepada rakyat supaya berhati-hati menggunakan wang tersebut,” katanya memberi penjelasan pada sesi perbincangan Forum Pasca Bajet 2022 secara dalam talian hari ini.

Forum tahunan itu dianjurkan Institut Dasar Ekonomi dan Kewangan (ECOFI), Pusat Pengajian Ekonomi, Kewangan dan Perbankan Universiti Utara Malaysia (SEFB), bertujuan mengupas bajet yang dibentangkan oleh kerajaan setiap tahun.

Beliau berkata beberapa pendedahan yang dibuat oleh KWSP sebelum ini menunjukkan dengan jelas kebanyakan rakyat, khususnya ahli KWSP tidak mempunyai wang persaraan yang mencukupi selepas bersara.

“Isunya bukan kerajaan tidak mampu tetapi lebih kepada berhati-hati kerana apa yang dikongsi oleh pihak KWSP adalah kebanyakan rakyat tidak mempunyai wang yang cukup di dalam akaun KWSP mereka.

“Boleh, mahu keluarkan semua (wang), tetapi perlu diingat apabila seseorang itu bersara kemudian hari, bagaimana jika wang itu tidak mencukupi untuk kos sara hidup, siapa pula hendak menanggung… kemampuan ketika itu juga kita tidak pasti,” katanya.

Sebelum ini, Pemuda UMNO membuat desakan tanpa henti, kononnya ‘tuntutan rakyat’, supaya kerajaan membenarkan ahli KWSP membuat pengeluaran i-Citra sebanyak RM10,000 secara one-off.

Ketua Pemuda UMNO Datuk Asyraf Wajdi Dusuki dilaporkan berkata antara yang menjadi harapan besar majoriti rakyat adalah pengeluaran simpanan KWSP i-Citra RM10,000 secara one-off.

Namun, pengeluaran sedemikian tidak disentuh langsung oleh Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat Jumaat minggu lalu.


Daripada bayar kos pampasan kepada bank, lebih baik salur kepada rakyat

Kerajaan akan menanggung kos pampasan tidak diperlukan sama sekali kepada institusi perbankan sekiranya bertekad mahu moratorium pukal dilaksanakan kepada semua peminjam bank.

Mendedahkan perkara itu, Menteri Kewangan, Senator Datuk Seri Tengku Zafrul Tengku Abdul Aziz berkata, meskipun Seksyen 4 Ordinan Darurat (Kuasa-kuasa Perlu) 2021 memberi kuasa kepada kerajaan untuk mengambil alih dan menggembleng apa jua sumber diperlukan untuk kepentingan negara, bagaimanapun ada terma yang perlu kerajaan penuhi.

Jelasnya, di dalam Seksyen 5 ordinan sama juga menyatakan jika kerajaan menggunakan kuasa itu, pampasan harus diberikan kepada pihak yang memiliki sumber tersebut iaitu institusi perbankan.

“Dalam erti kata lain, masih ada kos yang akan ditanggung kerajaan (sekiranya peruntukan Seksyen 5 Ordinan Darurat digunakan bagi melaksanakan moratorium pukal).

“Sekalipun kita boleh melakukan sesuatu, ia tidak bermaksud kita wajar melakukannya,” katanya dipetik dalam kolum eksklusif di Sinar Harian.

Tambahnya lagi, memaksa pihak bank melakukan moratorium secara pukal pada waktu ini bermakna kerajaan mungkin akan menanggung kos pampasan untuk sesuatu yang jelas tidak diperlukan sama sekali.

“Saya lebih rela menyalurkan sumber ini (kos pampasan bank bagi melaksanakan moratorium pukal) untuk membantu rakyat dan perniagaan yang lebih memerlukannya,” katanya.

Terdahulu, beberapa pemimpin politik dan badan bukan kerajaan (NGO) termasuk bekas Perdana Menteri, Datuk Seri Najib Tun Razak menggesa kerajaan melaksanakan kembali pemberian moratorium automatik kepada semua peminjam bank bagi meredakan keresahan rakyat ekoran pelaksanaan sekatan penuh pergerakan sejak 1 Jun lalu.

Jelas Najib, tuntutan itu wajar memandangkan kerajaan boleh menggunakan ordinan darurat bagi memaksa institusi perbankan melaksanakannya di samping status kewangan kebanyakan bank yang mencatatkan keuntungan bersih sepanjang tahun lalu.

Sementara itu, Tengku Zafrul turut meluahkan kekecewaan ekoran kenyataan ‘Kerajaan tidak boleh memaksa bank untuk memberi moratorium pukal’ diucapkan beliau telah dipetik segelintir pihak tidak bertanggungjawab secara luar konteks.

Bagaimanapun, beliau bersedia menjelaskan konteks sebenar kenyataan itu mengikut Akta Bank Pusat Malaysia 2009 dan Akta Perkhidmatan Kewangan 2013 untuk menjernihkan kefahaman semua pihak.

Jelasnya, berdasarkan dua akta disebutnya itu, Tengku Zafrul tidak mempunyai kuasa mengarahkan bank untuk memberikan moratorium automatik.

“Tambahan pula, di bawah Ordinan Darurat (Kuasa-kuasa Perlu) 2021, sebarang rang undang-undang baharu perlu mendapat kelulusan Kabinet sebelum diangkat untuk mendapat perkenan Yang di-Pertuan Agong,” katanya.


Kain disumbat dalam mulut Bella, saksi beritahu Mahkamah Sesyen

Saksi pendakwaan, Yasmin Nahar Mahmood, memberitahu Mahkamah Sesyen Kuala Lumpur, hari ini, bahawa dia tidak menceritakan kepada polis mengenai kain disumbat dalam mulut remaja sindrom down dikenali sebagai Bella, kerana takut dimarahi pengasas Rumah Bonda, Siti Bainun Ahd Razali.

Yasmin, 19, yang juga penghuni rumah kebajikan itu memberitahu demikian ketika disoal Timbalan Pendakwa Raya Zahida Zakaria.

Saksi kelima pendakwaan itu berkata, dia tidak menceritakan kepada polis ketika siasatan, kerana takut Siti Bainun mengetahui perkara itu dan memarahinya.

“Sebab (Siti) Bainun sudah bagi arahan jangan beritahu apa-apa. Kalau saya cerita, saya takut nanti (Siti) Bainun marah. Waktu itu, saya tidak percaya pihak mana-mana pun,” katanya menurut laporan BH.

Selain tidak menceritakan kejadian, Yasmin berkata, dia juga tidak menunjukkan kain itu kepada polis berikutan ia sudah dibuang kerana berbau.

Dalam prosiding pada 21 April lalu, saksi ketujuh pendakwaan memberitahu Mahkamah Sesyen bahawa pihaknya tidak mengambil lapan gambar bahan bukti bagi kes Bella, antaranya cawan Ikea dan Starbucks, batang penyodok, besi penyangkut langsir, tali rafia, kain perca pengikat mulut serta dua jenis cecair pelembut pakaian.

Siti Bainun, 30, mengaku tidak bersalah atas dua pertuduhan, iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Tertuduh didakwa melakukan perbuatan itu di sebuah kondominium di Wangsa Maju, di sini, antara Februari dan Jun 2021.

Pendakwaan dilakukan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Sementara itu, Yasmin tidak bersetuju dengan cadangan peguam, Nur A’minahtul Mardiah Md Nor, bahawa kejadian mengikat dan tidak mahu memberi air kepada Bella dilakukan olehnya.

Saksi itu turut tidak bersetuju dengan cadangan peguam bahawa kenyataannya direka bertujuan untuk memastikan Siti Bainun dipenjarakan.

Yasmin juga mengakui bahawa kecederaan melecur dialami Bella adalah disebabkan tumpahan air termos dan bukannya daripada mesin penapis air.

Dia bersetuju dengan cadangan peguam Nurul Hafidzah Hassan yang juga mewakili Siti Bainun bahawa Bella bermain dengan termos itu yang berada di bilik dobi sebuah kondominium di Wangsa Maju sebelum air termos tertumpah dan terkenanya.

Semasa memberi keterangan di hadapan Hakim Mahkamah Sesyen Izralizam, Yasmin juga bersetuju dengan cadangan Nurul Hafidzah bahawa dia juga ada memberitahu perkara sama (air termos tumpah) ketika memberi keterangan kepada pihak polis di lobi kondominium pada 7 Julai 2021.

Nurul Hafidzah: Setuju atau tidak air termos yang tertumpah, bukannya air daripada mesin penapis air.

Yasmin: Setuju.

Pada prosiding sebelum ini, Yasmin memberitahu mahkamah bahawa Siti Bainun menyuruhnya menyimbah air panas yang diambilnya daripada mesin penapis air ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Disoal peguam adakah punca tumpahan air daripada termos disebabkan Bella bergaduh dengan seorang lagi penghuni dikenali sebagai Balqis selepas remaja sindrom Down itu menghabiskan pencuci muka dan makanan ringan milik Balqis, Yasmin menjawab, tidak pasti.

Perbicaraan di hadapan Hakim Izralizam Sanusi bersambung esok.


Tanggungjawab ibu bapa terhadap anak angkat

Belum reda kes penderaan  kes penderaan kanak-kanak istimewa yang dikenali sebagai Bella, rakyat Malaysia dikejutkan dengan penularan video yang memaparkan seorang wanita memukul anak angkatnya berusia empat tahun menggunakan penyapu gara-gara enggan makan nasi.

Bukankah anak itu merupakan amanah daripada Allah SWT tidak kiralah sama ada dia permata hati daripada zuriat sendiri atau anak angkat?

Menurut Pegawai Psikologi Kementerian Kesihatan Malaysia (KKM), Aida Hashim, Dasar Perlindungan Kanak-kanak Negara menafsirkan penderaan kanak-kanak sebagai satu pencabulan atau pelanggaran yang serius terhadap hak mereka untuk berkembang dalam keadaan sihat dan bermaruah, di samping menyebabkan risiko dalam kelangsungan hidup mereka.

Tambah Aida terdapat pelbagai faktor yang menyebabkan ibu bapa sanggup melakukan penderaan khususnya yang melibatkan anak angkat.

“Penderaan mungkin berlaku kerana secara psikologi belum bersedia ada komitmen sebagai ibu bapa kerana belum merasai perasaan sebenar sebagai ibu bapa biologi. Selain itu, mereka juga merasa terganggu dengan  komitmen baharu sebagai ibu bapa angkat sedangkan mengambil anak angkat kerana mengikut trend semasa.

“Tidak ketinggalan, mereka  kurang rasa kasih sayang sebagai seorang ibu bapa sehingga sanggup melepaskan tekanan emosi kepada anak angkat,” katanya.

Tanpa disedari, akhirnya penderaan ini memberi kesan terhadap anak mereka. Menurut Aida, penderaan akan memberi kesan trauma kepada anak angkat sehingga mengganggu perkembangan psikologi dan psikososial kanak-kanak berkenaan seperti tingkah laku pasif dan anti sosial.

Penderaan juga akan  memupuk tingkah laku delinkuen kanak-kanak sehingga timbul keberanian melakukan perkara yang agresif atau sehingga melibatkan perbuatan jenayah.

Peringkat yang lebih teruk, penderaan akan menyebabkan faktor gangguan kesihatan mental bagi kanak-kanak yang terlibat.

“Perkara ini tidak akan berlaku sekiranya ibu bapa tahu dan faham kewajipan penjaga terhadap anak angkat. Pertama, mereka perlu  memahami tanggungjawab sebagai seorang ibu bapa dengan melindungi, menjaga dan membimbing mereka supaya dapat membina kehidupan yang baik.

“Mereka juga perlu bertanggungjawab memberi kasih sayang yang sewajarnya. Ibu bapa juga harus memberi sokongan agar anak angkat dapat melalui tahap perkembangan personalnya secara normal. Akhirnya, ibu bapa perlu  memastikan kesihatan fizikal dan mental kanak-kanak dijaga dengan baik,” jelasnya.

Nasihat Aida kepada mereka yang ingin mengambil anak angkat supaya membuat persediaan awal. Ini termasuk mendapatkan pengetahuan dan kemahiran menjaga kanak-kanak sama ada melalui pembacaan dan pengalaman orang lain membesarkan anak.

“Mereka yang ingin bergelar ibu bapa juga perlu membuat penilaian kendiri sama ada bersedia atau tidak untuk menjaga seorang anak angkat.  Selain itu, dapatkan nasihat dan bimbingan  profesional seperti kaunselor sekiranya berada dalam keadaan dilema untuk mengambil anak angkat,” ujarnya.


Sambutan Thaipusam berjalan dengan pematuhan SOP baik

Menteri Perpaduan Negara Datuk Halimah Mohamed Sadique berpuas hati dengan tahap pematuhan orang ramai terhadap Prosedur Operasi Standard (SOP) Thaipusam yang ditetapkan kerajaan tahun ini.

Halimah juga memuji usaha pihak pengurusan kuil termasuk Kuil Sri Subramaniar Swamy, Batu Caves dan Pengerusinya Tan Sri R. Nadarajah serta sukarelawan kerana dapat mengawal keadaan di kawasan persekitaran kuil semasa sambutan, menurut laporan Bernama.

“Walaupun dalam keadaan SOP yang ketat, pihak pengurusan kuil berjaya menjaga keselamatan kesihatan penganut beragama Hindu yang menunaikan nazar bersempena sambutan hari Thaipusam,” katanya.

Beliau terdahulu meninjau suasana sambutan Thaipusam di Kuil Sri Subramaniar Swamy, Batu Caves hari ini.

Beliau juga mengucapkan tahniah kepada pasukan Polis Diraja Malaysia kerana dapat memastikan penganut beragama Hindu dapat melaksanakan ibadahnya dengan lancar.

Sementara itu, Menteri Sumber Manusia M. Saravanan berkata pihak Kuil Sri Subramaniar Swamy, Batu Caves bakal membina sebuah dewan untuk manfaat masyarakat India di kawasan itu dan pembinaannya akan dilaksanakan tahun ini.

“Peranan saya dan Yang Berhormat (Halimah) adalah untuk mendapatkan dana yang secukupnya manakala bagi pengerusi kuil ini pula adalah mendapatkan kelulusan dengan kadar segera,” katanya.


Belum ada UMNO Bahagian calonkan Zahid sebagai PM Ke-10

Setakat ini, masih belum ada mana-mana UMNO Bahagian yang mencalonkan Presidennya, Datuk Seri Ahmad Zahid Hamidi sebagai calon Perdana Menteri Ke-10.

Dalam laporan media sepanjang Mesyuarat UMNO Bahagian yang sedang berlangsung ketika ini, nama Naib Presiden, Datuk Seri Ismail Sabri Yaakob secara terbuka diumumkan sebagai calon PM sekiranya berjaya memenangi Pilihan Raya Umum Ke-15 (PRU-15) yang bakal diadakan pada masa terdekat.

Untuk rekod, antara UMNO Bahagian yang mengusulkan nama Ismail Sabri sebagai calon PM adalah Ketereh, Alor Gajah, Hulu Terengganu, Jelebu dan beberapa bahagian lain.

Langkah membuat ketetapan dengan usul tersebut dibuat selari dengan pendirian Majlis Tertinggi UMNO sebelum ini yang mencalonkan Ismail Sabri sebagai ‘poster boy’ bagi UMNO dan Barisan Nasional (BN).

Menurut Ketua Bahagian Jelebu, Datuk Seri Jalaluddin Alias, berkata keputusan itu senada ketetapan yang dibuat badan tertinggi itu sebelum ini dan ia mendapat sokongan akar umbi parti tersebut.

“Keputusan memilih Datuk Seri Ismail Sabri adalah kesinambungan daripada apa yang diputuskan dalam mesyuarat MKT yang sudah membuat keputusan sebelum ini.

“Ini keputusan parti yang kemudian disambut oleh akar umbi dalam kita membuat satu kemuafakatan demi kebaikan UMNO bagi menghadapi PRU kali ini,” katanya lagi.

Bagaimanapun, media sebelum ini melaporkan Mesyuarat Dewan Tertinggi BN baru-baru ini tidak membincangkan berhubung siapa bakal jadi calon PM.

Presiden Parti Bersatu Rakyat Sabah (PBRS), Tan Sri Joseph Kurup mengesahkan perkara itu.

“Calon Perdana Menteri tiada dibincangkan, kita bincang mengenai manifesto namun ada beberapa perkara masih belum dimuktamadkan.

“Kami PBRS masih ada beberapa perkara mahu diketengahkan dan cadangkan,” katanya dipetik laporan media sebelum ini.

Presiden MCA, Datuk Seri Dr Wee Ka Siong turut mengesahkan tiada perbincangan mengenai calon PM, sebaliknya tertumpu kepada persiapan menghadapi pilihan raya.

Turut mengesahkan perkara sama, Bendahari Agung BN, Datuk Seri Hishammuddin Hussein yang memaklumkan calon PM tidak dibincangkan.

Katanya, perbincangan tertumpu kepada persiapan menghadapi pilihan raya dan manifesto parti.

“Manifesto tertumpu kepada kebajikan dan pembelaan rakyat, manakala calon baharu sentiasa diberikan penekanan berdasarkan beberapa Pilihan Raya Kecil (PRK) dan Pilihan Raya Negeri (PRN),” katanya.

Perkembangan terbaharu ini menimbulkan tanda tanya adakah Ismail Sabri akan dikekalkan sebagai calon PM atau sebaliknya.

Ismail Sabri baru-baru ini mengumumkan pembubaran Parlimen bagi memberi laluan PRU-15 diadakan pada tahun ini juga walaupun musim banjir semakin dekat.


88.8 peratus individu dewasa lengkap divaksin sehingga semalam

Jumlah individu dewasa yang melengkapkan suntikan vaksin Covid-19 masing-masing sehingga semalam, 6 Oktober 2021, mencecah 88.8 peratus atau 20,786,568 penerima.

Kementerian Kesihatan (KKM) menerusi kemas kini di laman sesawangnya COVIDNOW sebentar tadi memaklumkan 94.6 peratus atau 22,135,242 individu dewasa lagi menerima sekurang-kurangnya satu dos.

Secara keseluruhan sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, lebih 42.81 juta dos telah diberikan kepada golongan itu, termasuk 87,716 yang lengkap divaksinasi dan 15,866 lagi menerima dos pertama semalam.

Bagi PICK Remaja pula, sehingga semalam 4.1 peratus remaja berusia 12 tahun hingga 17 tahun melengkapkan dos masing-masing, manakala 2,065,124 remaja lagi menerima sekurang-kurangnya satu dos.

Keseluruhannya lebih 2.19 juta dos diberikan kepada golongan itu, termasuk 106,325 dos semalam yang membabitkan 8,750 remaja melengkapkan sutikan kedua, dan 97,575 lagi menerima sekurang-kurangnya satu dos.

Secara keseluruhan, PICK telah menawarkan lebih 45 juta dos vaksin kepada semua penerima yang layak dengan 20,915,720 atau 64.0 peratus melengkapkan suntikan masing-masing, dan 74.1 peratus atau 24,200,366 menerima sekurang-kurangnya satu dos.

Semalam sahaja, sebanyak 209,907 dos diberikan membabitkan 96,466 penerima melengkapkan suntikan masing-masing sama ada vaksin dua dos atau vaksin dos tunggal, manakala 113,441 penerima lagi mendapat dos pertama.


Iqamat untuk jenazah dan qias dengan bayi baru lahir

Sekalipun terdapat pandangan yang mengharuskan supaya dilaungkan azan buat jenazah yang baru diturunkan ke dalam kubur atas alasan mengqiaskannya dengan bayi yang baru lahir tetapi sebetulnya amalan ini tidak disyariatkan.

Ini kerana ibadah yang bersifat Ta’abbudi iaitu ibadah yang tidak diketahui illahnya (sifat sebab lahir hukum) tidak boleh diqiaskan dengan yang lain memandangkan bahawa di antara syarat sah qias illah antara perkara asal dengan perkara cabang hendaklah sama.

Maka sekiranya illah suatu ibadah itu tidak diketahui maka bagaimana mungkin ia dapat diqiaskan dengan yang lain. Kesudahannya akan lahir qias batil menyamakan antara dua perkara yang berbeza (qias ma’a al-fariq).

Antara contoh qias batil ialah menganjurkan solat sunat dua rakaat apabila masuk ke rumah atau pejabat atas alasan qias dengan solat Tahiyatul Masjid, mengumandangkan azan untuk solat Hari Raya atas alasan qias dengan solat fardu, tawaf di sekeliling tempat tertentu atas alasan qias dengan Kaabah dan sebagainya.

Untuk makluman, asal hadis azan pada telinga bayi yang diriwayatkan oleh Tirmizi dan yang lain diperselisihi kesahihannya.

Melaungkan azan kepada jenazah yang baru diturunkan ke dalam kubur atas alasan mengqiaskannya dengan bayi yang baru lahir sebetulnya tidak disyariatkan.

Walau bagaimanapun, perbuatan melaungkan iqamat (atau azan) sesudah diturunkan jenazah ke dalam kubur atas alasan mengqiaskannya dengan azan pada telinga bayi merupakan qias yang batil.

Ini kerana bukan sahaja asal hadis azan pada telinga bayi itu diperselisihi kesahihannya malah jika ia sabit sekalipun illah di sebalik pensyariatannya tidak diketahui. Maka mengqiaskannya dengan jenazah yang baru diturunkan ke dalam kubur merupakan qias yang tidak memenuhi syarat.

Tambah pula tiada walau satu riwayatpun yang menunjukkan bahawa Rasulullah ﷺ atau para Sahabatnya pernah berbuat demikian, sedangkan umat Islam diperintahkan supaya mengikuti Sunah baginda ﷺ agar ibadah yang dikerjakan diterima baik oleh Allah ﷻ.

Dalam masa yang sama, Nabi ﷺ menegah daripada melakukan amalan-amalan baharu dalam Agama sebagaimana dalam sabdanya ﷺ:

مَنْ أَحْدَثَ فِي أَمْرِنَا هَذَا مَا لَيْسَ فِيهِ، فَهُوَ رَدٌّ.

“Barang siapa mengada-adakan sesuatu yang baharu dalam urusan kita ini (Agama) yang bukan daripadanya maka ia adalah tertolak.” Hadis sahih. Riwayat Bukhari dan Muslim.

Sabdanya lagi ﷺ:

مَنْ عَمِلَ عَمَلًا لَيْسَ عَلَيْهِ أَمْرُنَا فَهُوَ رَدٌّ.

“Barang siapa melakukan sesuatu amalan yang tidak menepati cara kami maka ia adalah tertolak.” Hadis sahih. Riwayat Muslim

Apa yang dianjurkan sesudah jenazah di turunkan ke dalam kubur ialah supaya mendoakan keampunan dan keteguhan buatnya sebagaimana yang sabit dalam hadis sahih daripada riwayat Abu Daud.

Daripada Allah jua kita memohon petunjuk dan panduan.

Idris bin Sulaiman
Kajang


Prof Agus dahulu tolak tawaran Anwar kini dilantik Pengarah J-KOM baharu

Kerajaan campuran Pakatan Harapan (PH)-Barisan Nasional (BN) melantik Prof Datuk Dr Mohamad Agus Yusoff sebagai Ketua Pengarah Jabatan Komunikasi Komuniti (J-KOM) yang baharu.

Pada Disember tahun lalu selepas berakhir Pilihan Raya Umum Ke-15 (PRU-15), Prof Agus pernah menolak tawaran Perdana Menteri (PM) Datuk Seri Anwar Ibrahim untuk membantunya dalam kerajaan campuran yang baharu dibentuk atas alasan sudah cukup selesa dengan kehidupan dan kerjayanya sekarang sebagai Profesor Politik di Universitas Negeri Gorontalo di Sulawesi Indonesia.

Prof Agus sebelum ini juga dalam satu wawancara pada April 2021 pernah bertanya kepada Anwar berhubung isu audio tular rakaman perbualan dengan anak muridnya, Datuk Seri Ahmad Zahid Hamidi tetapi ketika itu malu-malu untuk mengakuinya.

Dalam wawancara tersebut, Prof Agus bertanya kepada Anwar sama ada suara dalam klip audio tular tersebut adalah tulen dan mendapat liputan meluas selepas pada awalnya menafikan perbualan mesra antara cikgu dan anak murid itu.

Pengumuman lantikan Prof Agus itu diumumkan menerusi laman rasmi Facebook Jabatan Komunikasi Komuniti hari ini.

“Tahniah dan selamat datang diucapkan kepada YBhg. Dato’ Dr. Mohammad Agus Yusoff atas pelantikan sebagai Ketua Pengarah Jabatan Komunikasi Komuniti, Jabatan Perdana Menteri berkuatkuasa 2 Februari 2023.

“Ikhlas daripada seluruh warga J-KOM,” kata hantaran Facebook tersebut.

Prof Agus sebelum ini bersara daripada menjadi pensyarah di Universiti Kebangsaan Malaysia (UKM) pada Julai 2022.

Semasa PRU-15 lalu juga, Prof Agus dalam nota persaraannya secara terbuka menyatakan sokongan kepada Anwar sebagai PM Ke-10.

Selain itu, Prof Agus juga mempertahankan penglibatannya dengan kumpulan profesor Melayu berkenaan yang secara terbuka menyokong Anwar dilantik sebagai PM melalui dokumen “Deklarasi Profesor Melayu G70” ketika kempen PRU-15 sedang berlangsung.


Jakarta tak campur urusan lantik Tajuddin sebagai duta ke Indonesia

Pelantikan Datuk Seri Tajuddin Abdul Rahman sebagai Duta Besar ke Indonesia adalah dalam bidang kuasa Kerajaan Malaysia dan Jakarta tidak akan campur tangan dalam hal ehwal dalam negara jirannya.

Jurucakap Kementerian Luar Indonesia Teuku Faizasyah berkata Jakarta tidak akan campur tangan dalam hal ehwal dalaman Malaysia berhubung pelantikan berkenaan.

“Kami sedar tentang pelbagai ulasan dalam media tempatan yang dikaitkan dengan dinamika politik domestik Malaysia. Kita tidak sepatutnya masuk ke dalam politik domestik Malaysia.

“Pelantikan duta adalah kuasa negara berkaitan melalui proses dalaman dan juga negara destinasi,” katanya memetik laporan Tempo.

Teuku Faizasyah menjelaskan, setiap calon duta besar secara umumnya akan diminta mendapat persetujuan daripada negara penerima.

“Di Indonesia, pelantikan duta perlu ada proses tambahan, iaitu perbincangan di Parlimen,” katanya.

Tajuddin menggantikan Datuk Zainal Abidin Bakar, yang berkhidmat sebagai Duta ke Indonesia sejak 2018. Tajuddin yang juga Ahli Parlimen Pasir Salak dijangka memulakan tugas itu tidak lama lagi.

Pelantikan ahli Majlis Tertinggi (MT) UMNO itu mencetuskan kontroversi apabila beberapa pihak, khususnya pembangkang mempertikaikannya kewibawaannya ketika menjadi pengerusi Prasarana.

Bagaimanapun, Timbalan Menteri Komunikasi dan Multimedia Datuk Zahidi Zainul Abidin mempertahankan pelantikan itu sambil berkata ia sesuatu yang wajar setelah mengambil kira kedudukan Tajuddin sebagai pengerusi Kelab Penyokong Kerajaan (BBC).

“Kita lantik siapa pun akan ada kritikan dan pujian, itu biasalah. Lagi pun lantikan ini cadangan perdana menteri Datuk Seri Ismail Sabri Yaakob dan dipersetujui Presiden Indonesia Joko Widodo.

“Satu lagi, Tajuddin adalah pengerusi BBC jadi sesuailah dia dilantik ke mana-mana jawatan,” katanya.


Lebih 10 juta dos vaksin sudah diberi

Jumlah pemberian vaksin kepada rakyat Malaysia yang terus meningkat dari sehari ke sehari membuktikan keprihatinan kerajaan dalam usaha mencapai imuniti kelompok dan memerangi pandemik Covid-19.

Berdasarkan angka yang diberikan Menteri Kesihatan, Datuk Seri Dr Adham Baba hari ini sehingga 7 Julai 2021 sebanyak 10,036,361 dos vaksin telah diberikan kepada orang ramai.

Malah dalam tempoh sehari sahaja iaitu semalam, jumlah pemberian vaksin mencatat rekod tertinggi apabila 375,842 dos telah diberikan, katanya.

Menerusi hantaran di Twitternya, beliau berkata seramai 3,036,807 penerima daripada 6,999,554 individu telah melengkapkan kedua-dua dos, manakala selebihnya menerima dos pertama.

Beliau turut memaklumkan Selangor terus merekodkan pemberian dos pertama dan kedua tertinggi semalam berbanding negeri-negeri lain iaitu sebanyak 49,645 bagi dos pertama dan 30,964 dos kedua.

Di Kuala Lumpur pula sejumlah 35,168 individu telah menerima dos pertama dan dos kedua (20,784); Sarawak (29,137 pertama dan 43,834 kedua); Perak (20,264 pertama dan 2,594 kedua) dan Negeri Sembilan (17,324 pertama dan 5,545 kedua).

Data 7 Julai 2021


Tujuh pekerja binaan Thailand dijangkiti dua varian Covid-19 serentak

Kementerian Kesihatan Awam Thailand mengesahkan mereka menerima pesakit Covid-19 yang pelik daripada biasa apabila tujuh pekerja tapak binaan, masing-masing dijangkiti dua varian berbeza serentak.

Ketua Jabatan Perkhidmatan Perubatan dan Sains, Dr Supakit Sirilak berkata tujuh pekerja itu dijangkiti varian Delta dan pada masa sama varian Alpha turut dikesan di dalam tubuh mereka.

Penemuan itu katanya hasil ujian besar-besaran dilakukan ke atas sebuah tapak projek pembinaan di wilayah Bangkok dua hari lalu.

Varian Alpha kali pertama ditemukan di Britain, sementara varian Delta dikesan di India dan menjadi virus dominan di negara itu.

Bagaimanapun, Dr Sirilak berkata sehingga kini semua pekerja binaan itu berada dalam keadaan sihat dan tidak menunjukkan sebarang simptom atau gejala teruk Covid-19.

Namun, Dr Sirilak berkata jangkitan berganda itu tidak bermaksud bahawa gejala yang didapati oleh pesakit itu lebih serius.

“Jangkitan ini boleh menyebabkan campuran varian yang akan bermutasi dan membentuk varian baharu,” katanya sambil memaklumkan varian Delta kini menjadi virus dominan menggantikan varian Alpha di Thailand.

Semalam, Thailand merekodkan peningkatan kes Covid-19 dengan 9,317 kes harian baharu dan 87 kematian.

Sehingga kini, jumlah keseluruhan jangkitan Covid-19 yang dilaporkan di Thailand adalah sebanyak 363,029 kes dan 2,934 kes melibatkan kematian. – Agensi


PMX dibenar keluar HKL selepas jalani pembedahan kecil gigi

Perdana Menteri Datuk Seri Anwar Ibrahim telah dibenarkan keluar dari Hospital Kuala Lumpur (HKL) pagi ini selepas menjalani prosedur pembedahan kecil gigi semalam.

Anwar dilihat meninggalkan pekarangan HKL pada pukul 9.39 pagi tadi, diiringi anggota dan pegawai keselamatan, menurut laporan Bernama.

Semalam, Anwar memaklumkan beliau menjalani prosedur pembedahan kecil gigi di HKL, dan pasukan perubatan menasihatinya untuk berada di hospital sehingga esok pagi.


Polis sedang kesan dokumen, saksi di luar negara dalam kes suami Zeti

Polis Diraja Malaysia (PDRM) sedang mengesan dan mengenal pasti beberapa dokumen serta saksi yang berada di luar negara bagi membantu siasatan kes melibatkan suami bekas gabenor Bank Negara Malaysia (BNM), Datuk Dr Tawfiq Ayman berhubung dakwaan menerima dana berkaitan 1Malaysian Development Berhad (1MDB).

Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din berkata pihaknya telah berhubung dengan negara terbabit, namun masih belum menerima maklum balas yang diperlukan, menurut laporan Bernama.

“Kertas siasatan sudah lengkap dan diserahkan kepada Jabatan Peguam Negara untuk tindakan lanjut, namun kita mendapat arahan untuk mendapatkan dokumen dan saksi-saksi terlibat,” katanya pada sidang media di sini hari ini.

Menurut Mohd Kamarudin pihaknya tidak boleh sewenang-wenangnya mendapatkan keterangan saksi serta dokumen berkaitan, sebaliknya perlu menunggu lampu hijau dari negara berkenaan.

Sebelum ini, media melaporkan Tawfiq menerusi firma guaman Tetuan Jagjit, Ariff & Co mengeluarkan kenyataan menjelaskan tidak pernah menerima sebarang bentuk rasuah daripada sesiapa.

Kenyataan itu dibuat selepas bekas pengerusi syarikat perbankan Goldman Sachs, Tim Leissner memberi keterangan ketika perbicaraan terhadap bekas pegawainya Roger Ng di Mahkamah Tinggi Brooklyn, New York, baru-baru ini.

Leissner dilaporkan menyebut penglibatan Tawfiq dengan rasuah dalam projek usaha sama PetroSaudi-1MDB.


SPRM tahan pengarah jabatan universiti terima Honda Accord 2.4

Seorang pengarah jabatan sebuah universiti awam di Melaka ditahan Suruhanjaya Pencegahan Rasuah Malaysia (SPRM) kerana didakwa menerima kereta mewah daripada kontraktor sebagai dorongan untuk meluluskan projek bernilai RM1.6 juta.

Sumber SPRM berkata ketua jabatan pengurusan fasiliti di universiti itu ditahan pada petang Isnin ketika dia hadir ke pejabat SPRM Melaka di Alai untuk memberi keterangannya.

Sumber itu menambah, suspek didakwa menerima Honda Accord 2.4 bernilai kira-kira RM174,500 daripada kontraktor yang berpangkalan di Klang sebagai ganjaran meluluskan projek untuk syarikat itu, di mana proses bidaan mula ditawarkan melalui tender terbuka.

Pengarah SPRM negeri Mohd Shahril Che Saad mengesahkan penahanan itu sambil berkata kes disiasat mengikut Seksyen 17(a) Akta SPRM 2009.

Suspek telah dibawa ke Kompleks Mahkamah Ayer Keroh semalam untuk direman.

Sementara itu, SPRM mendedahkan seramai 59 kakitangan institusi pengajian tinggi awam (IPTA) dan institusi pengajian tinggi swasta (IPTS) di seluruh negara ditahan atas pelbagai kesalahan membabitkan rasuah, sejak 2017 hingga Ogos lalu.

Jumlah itu membabitkan 55 kakitangan IPTA, manakala bakinya tenaga kerja IPTS dengan semua mereka ditahan kerana menerima rasuah, salah guna kuasa, tuntutan palsu dan pelbagai kesalahan kewangan lain.

Timbalan Ketua Pesuruhjaya (Pencegahan) SPRM, Datuk Seri Norazlan Mohd Razali, berkata seramai 49 daripada keseluruhan orang kena tangkap (OKT), masing-masing 48 kakitangan IPTA dan seorang tenaga kerja IPTS sudah pun didakwa di mahkamah.

Beliau berkata, semua kesalahan didakwa dilakukan OKT itu membabitkan dana keseluruhan bernilai RM1.32 juta, masing-masing RM1.31 juta direkodkan diseleweng di IPTA, manakala RM11,800 lagi di IPTS.

Rasuah, salah guna kuasa, konflik kepentingan, salah urus kewangan, penipuan perolehan dan pentauliahan, nepotisme dan pilih kasih dalam lantikan dan kenaikan pangkat, penyebaran imej, audio dan rakaman berkaitan seks bagi tujuan ugutan atau tawaran seks timbal balas bagi gred, kemasukan pelajar tak layak dan pelbagai lagi memberi implikasi serius kepada reputasi institusi, selain memusnahkan nilai teras kejujuran yang cuba diterapkan kepada pelajar.

“Perbuatan tidak jujur dalam kalangan masyarakat pasti akan membawa sesebuah negara kepada bencana sosioekonomi.

“Justeru, menjadi tanggungjawab kolektif individu berjawatan di peringkat universiti dan semua golongan dewasa memastikan rasuah, amalan tidak beretika dan ketidakjujuran tidak menjadi perkara yang dipelajari atau diteladani pelajar,” katanya ketika ucaptama pada Majlis Pelancaran Rangka Kerja Pencegahan Rasuah Universiti Islam Antarabangsa Malaysia (UIAM), hari ini.


Jika banjir berlaku dua kali, BWI pun dibayar dua kali, kata PM

Perdana Menteri Datuk Seri Ismail Sabri Yaakob menafikan Bantuan Wang Ihsan (BWI) akan ditutup esok sebaliknya berkata ia akan diteruskan setiap kali rakyat ditimpa bencana.

Malah, beliau berkata sekiranya bencana banjir berlaku dua kali, maka beliau akan mengarahkan pembayaran BWI dibuat dua kali kepada mangsa yang terlibat.

“Permohonan BWI tidak pernah ditutup. Malah kerajaan akan bayar setiap kali mereka ditimpa bencana.

Kalau dua kali dilanda bencana, dua kalilah kerajaan akan bayar. Itu arahan saya,” katanya dalam Twitter hari ini.

Hantaran beliau sebagai menjawab ciapan Twitter Ahli Parlimen Segambut Hannah Yeoh yang mendakwa bagaimana kerajaan mengumumkan bantuan kewangan banjir RM1,000 tanpa butiran lengkap dan secara tiba-tiba menutup permohonan esok.

Justeru, Perdana Menteri meminta Hannah untuk membuat semakan fakta terlebih dahulu agar tidak mengelirukan rakyat.

“Baik YB fact check (semak fakta) dulu, jangan terus percaya pada maklumat WhatsApp. Tindakan YB mengelirukan rakyat,” menurut Ismail Sabri.

Kerajaan sebelum ini bersetuju menaikkan kadar BWI daripada RM500 kepada RM1,000 bagi setiap ketua isi rumah yang terjejas ketika Monsun Timur Laut atau lain-lain bencana yang diisytiharkan oleh Jawatankuasa Pengurusan Bencana Pusat.

Inisiatif BWI itu dijangka meringankan beban lebih 39,100 ketua isi rumah yang melibatkan peruntukan lebih RM39.5 juta daripada Kumpulan Wang Amanah Bantuan Bencana Negara.

Sementara itu, beliau mengingatkan penduduk di beberapa negeri supaya meningkatkan kewaspadaan susulan ramalan Jabatan Metereologi Malaysia bahawa luruan monsun yang akan berlaku pada 27 hingga 29 Disember ini di mana hujan berterusan dijangka berlaku di Sabah Timur dan Sarawak Barat.

“Kita masih harus berwaspada akan ketidaktentuan cuaca sepanjang bulan ini. Saya telah mengerahkan semua agensi bertanggungjawab sentiasa bersedia dan berwaspada sekiranya kita menghadapi gelombang kedua.

“Pasukan keselamatan telah diletakkan secara strategik di kawasan-kawasan berisiko tinggi. Orang ramai diminta berjaga-jaga kerana angin kencang dan laut bergelora turut diramal berlaku di perairan Laut China Selatan termasuklah kawasan perairan Pantai Timur Semenanjung mulai 26-29 Disember 2021,” katanya.


Bursa Malaysia dibuka rendah, pasaran Wall Street tak menentu

Bursa Malaysia memulakan dagangan pagi ini rendah, mengambil petunjuk daripada sesi tidak menentu semalaman di Wall Street, kata seorang peniaga, ketika indeks penanda aras FTSE Bursa Malaysia KLCI (FBM KLCI) turun 7.43 mata kepada 1,487.62, pagi ini (3 Ogos).

Indeks utama berkenaan dibuka pada paras 1,488.58, susut sebanyak 6.47 mata, lapor Bernama.

Pergerakan harga di pasaran secara keseluruhan menyaksikan kaunter rugi mengatasi kaunter untung 235 berbalas 81, manakala 204 kaunter tidak berubah, 1,715 tidak diniagakan dan 9 yang lain digantung.

Jumlah dagangan yang dicatatkan adalah sebanyak 126.77 juta unit bernilai RM54.76 juta.

Menurut Malacca Securities Sdn Bhd, Wall Street bertukar menjadi tidak menentu apabila Indeks Dow Jones merosot 1.2 peratus selepas data pembukaan kerja pada Jun 2022 jatuh ke paras terendah dalam sembilan bulan, manakala ketibaan Speaker Dewan Perwakilan Amerika Syarikat (AS) Nancy Pelosi di Taiwan mencetuskan ketegangan geopolitik antara AS dan China.

Firma pembrokeran itu menambah pasaran global dijangka mengalami pemulihan yang tidak sekata apabila pelabur mengambil kira akan peningkatan ketegangan AS-China serta beberapa komen yang cenderung ke arah menaikkan kadar faedah daripada beberapa pegawai Rizab Persekutuan.

Justeru, firma berkenaan berkata ini telah menyebabkan lonjakan dalam hasil bon apabila pelabur lebih terarah kepada kenaikan kadar faedah.

“Namun begitu, kami percaya pembelian berterusan daripada dana asing akan menyokong bursa tempatan,” katanya dalam nota hari ini.

Berkenaan pasaran komoditi pula, Malacca Securities berkata minyak Brent diniagakan melebihi paras US$100 setong, manakala minyak sawit mentah susut di bawah paras sokongan penting iaitu RM4,000 satu tan.

Dalam kalangan saham wajaran tinggi, Maybank dan Public Bank susut empat sen setiap satu kepada RM8.84 dan RM4.62, CIMB turun lima sen menjadi RM5.20, Petronas Chemicals naik tujuh sen untuk mencatatkan harga RM8.92, manakala IHH Healthcare tidak berubah pada RM6.42.

Bagi saham aktif, CSH Alliance dan Borneo Oil tidak berubah pada 5.5 sen dan 2.5 sen, TWL Holdings dan Dagang Nexchange, kedua-duanya naik setengah sen pada 6.5 sen dan 80 sen dan Malaysian Genomics menambah enam sen kepada 77 sen.

Di papan indeks, Indeks FBM Emas Syariah merosot 36.63 mata kepada 10,660.52, Indeks FBM ACE turun 28.67 mata menjadi 4,767.91 danIndeks FBMT 100 menyusut 43.71 mata kepada 10,292.97.

Sementara itu, Indeks FBM Emas menguncup 44.43 mata kepada 10,538.07 dan FBM 70 lemah 22.42 mata untuk merekodkan paras 12,572.08.

Mengikut sektor, Indeks Perladangan susut 4.97 mata kepada 7,023.08, Indeks Produk dan Perkhidmatan Perindustrian menguncup 0.36 mata menjadi 184.08, Indeks Tenaga berkurangan 0.73 mata kepada 657.86, dan Indeks Perkhidmatan Kewangan lebih rendah sebanyak 80.56 mata kepada 16,570.71.


New Zealand tak tumpu sifar kes, sedia hidup bersama virus

New Zealand mengetepikan strategi menghapuskan Covid-19, sebaliknya kini melonggarkan beberapa sekatan di bandar terbesarnya , Auckland, untuk bersedia hidup bersama virus itu sambil mengawal penularannya.

Negara Pasifik itu adalah antara segelintir kerajaan yang berusaha menjadikan sifar kes Covid-19 sejak tahun lalu, namun kemunculan varian Delta yang pantas berjangkit pada pertengahan Ogos lalu menggagalkan usaha untuk menghentikan penularan wabak itu.

“Dengan Delta dan penularannya, susah untuk kembali menjadi sifar. Ini adalah perubahan pendekatan yang selalu kita lakukan dari semasa ke semasa.

“Penularan varian delta mempercepat peralihan ini. Vaksin akan menyokong rancangan hidup bersama virus,” kata Perdana Menteri New Zealand, Jacinda Ardern.

Hari ini, pihak berkuasa kesihatan negara itu melaporkan 29 jangkitan baharu Covid-19, menjadikan jumlah keseluruhan wabak sekarang kepada 1,357 kes. Sebilangan besar kes berlaku di Auckland, yang dikenakan ‘lockdown’ sejak hampir 50 hari lalu.

Di tengah tekanan yang semakin meningkat, Ardern mengatakan strateginya tidak pernah menyasarkan sifar kes, tetapi berusaha secara agresif membasmi virus.

Menurutnya, perintah sekatan ketat itu akan ditarik balik apabila 90 peratus populasi yang layak telah lengkap divaksinasi.

“Sudah jelas bahawa sekatan ketat yang panjang tidak membawa kita kepada sifar kes. Tetapi tidak mengapa … usaha menghapuskan virus penting kerana (ketika itu) kita tidak mempunyai vaksinasi.

“Sekarang kita lakukan vaksinasi. Jadi kita boleh mula mengubah cara kita melakukan sesuatu terhadap virus ini, ”katanya.

Mulai Rabu, penduduk di Auckland dibenar keluar bertemu rakan di luar rumah dengan kapasiti 10 individu.

Pendidikan awal kanak-kanak akan dibuka semula, manakal orang ramai bebas untuk bereakreasi, namun sektor peruncitan, perhotelan dan pejabat masih ditutup.

Ardern berkata baki larangan di Auckland akan dikurangkan secara berperingkat. – Agensi


Persediaan penting sebelum divaksin

Tarikh temu janji vaksin dah nak dekat?  Risau apabila dengar macam-macam kesan sampingan lepas divaksin penggalak?

Jangan risau kerana semua jenis vaksin yang diberikan telah diuji dan tinggi keberkesanannya dalam mencegah jangkitan Covid-19 di tahap yang serius.

Dalam pada itu, individu yang masih ragu-ragu dan bimbang untuk mengambil suntikan dos penggalak vaksin Covid-19 dinasihatkan membuat pemeriksaan tahap kesihatan.

Menurut Pakar Perubatan Kesihatan Awam Bahagian Perancangan, Kementerian Kesihatan Malaysia (KKM), Dr Mohamad Fadli Khairie, perbincangan lanjut dengan pegawai perubatan dapat memastikan tahap kesihatan semasa seseorang individu sebelum menerima dos penggalak.

“Sebagai pakar perubatan saya berpendapat keberkesanan dos vaksin penggalak dilihat mampu mengurangkan peningkatan kes jangkitan Covid-19 di negara yang dicetuskan oleh gelombang varian Omicron ketika ini.

“Setiap vaksin mempunyai kesan sampingan, namun keberkesanannya melindungi diri daripada jangkitan teruk Covid-19 adalah lebih baik berbanding kemudaratan.

“Oleh itu dos penggalak perlu diambil segera kerana mampu memberi perlindungan yang terbaik daripada jangkitan Covid-9 dengan lomplikasi serius dan kematian,” katanya.

Katanya, varian Omicron berbeza dengan Delta kerana mutasi mempunyai beberapa susunan genetik yang menjadi punca kes mudah tersebar dengan lebih pantas.

“Sebab itu kes kini naik mendadak dan mencatatkan jumlah jangkitan dengan angka besar, tetapi jika telah mengambil dos penggalak, simptom atau gejala kurang teruk berbanding mereka yang langsung tidak menerima vaksinasi atau mereka yang belum menerima dos penggalak,” katanya.

Sementara itu, untuk mendapatkan tidur yang berkualiti sehari sebelum temu janji vaksin, anda perlulah ambil makan malam yang lebih berkhasiat pada hari sebelumnya.

Menurut perkongsian daripada Journal of Clinical Sleep Medicine, untuk mendapatkan tidur yang berkualiti, anda perlulah mengambil makan malam tinggi serat seperti bijirin, buah-buahan dan sayur-sayuran.

Selain itu, cuba elakkan makanan bergula dan berlemak seperti produk tenusu, manisan dan daging berlemak.

Makanan tinggi serat juga didapati sangat membantu anda untuk tidur dengan lebih senang pada waktu malam.

Dalam pada itu, menurut Centers for Disease Control and Prevention (CDC), kes orang pengsan selepas disuntik sangat jarang dilaporkan.

Namun, ia boleh berlaku jika penerima vaksin rasa terlalu cemas atau rasa sakit di tempat suntikan.

Selain itu, penerima vaksin juga dilaporkan pengsan kerana kadar gula yang rendah ketika itu. Pastikan anda makan secukupnya sebelum ke temu janji.

Selain berperanan dalam melindungi anda dan keluarga, pengambilan vaksin merupakan tindakan yang murni bagi membantu negara mencapai ‘herd immunity’.

Jika tabiat pemakanan anda sudah tersasar jauh ketika waktu pandemik ini, gunakanlah peluang ini untuk melatih semula pemakanan ke arah yang lebih sihat.nDengan cara ini, anda juga akan cepat pulih dan segera sihat selepas divaksin.

Pastikan juga anda mendapatkan rehat secukupnya sehingga badan rasa betul-betul sihat. Elakkan aktiviti atau senama berat pada tujuh hari pertama setelah divaksin.


Jadi mangsa politik, bekas Naib Canselor jadi calon PN sedia galas tanggungjawab

Profesor Dr Haim Hilman Abdullah bersedia memberi khidmat terbaik kepada penduduk Jitra sekiranya dipilih menjadi wakil rakyat pada Pilihan Raya Negeri (PRN) Kedah 12 Ogos nanti.

Bekas Naib Canselor Universiti Utara Malaysia (UUM) yang menjadi mangsa politik dan ditamatkan khidmatnya selepas kerajaan campuran berkuasa berkata akan terus memberi motivasi kepada anak anak muda ke arah mewujudkan kesedaran integriti di kalangan kumpulan itu.

“Insya Allah, saya akan terus memberikan motivasi di Tik Tok dan media sosial yang lain sebab saya yakin dan percaya mungkin itu adalah salah satu pendekatan kita untuk sama-sama membawa anak bangsa kita ke arah satu nilai yang baik.

“Selain itu juga, saya mahu anak muda kita dapat menjadi berintegriti, bersih dan mampu memimpin masa depan dan kita akan terus santuni anak muda kita,” katanya dipetik laporan BH.

Haim sah menjadi calon Perikatan Nasional (PN) selepas menghantar borang penamaan calon di Dewan Tunku Anum Pejabat Daerah dan Tanah Kubang Pasu hari ini.

Haim berkata, walaupun pertama kali menjadi calon, beliau yakin tiada masalah untuk memastikan DUN Jitra dapat ditawan PN.

“Ini adalah manifestasi kepada kebangkitan dan kesungguhan rakyat untuk memastikan Kedah terus kekal dengan kepimpinan ulama dan menjadi contoh kepada negeri lain.

“Selain itu juga, kita sedang bergerak dalam satu referendum kepada negara dengan menunjukkan bahawa rakyat memerlukan perubahan sebenarnya di tampuk kepimpinan,” katanya lagi.

Terdahulu, Haim mendakwa telah dipendekkan perkhidmatan tanpa sebab dan tidak diberi peluang untuk membela diri.

Beliau berkata, dari segi saingan juga memperlihatkan bahawa usahanya bersama PN seiring dengan harapan rakyat dalam mengekalkan momentum kerjanya untuk meraih kejayaan di Dewan Undangan Negeri (DUN) Jitra.

Haim bakal menghadapi pertarungan satu lawan satu menentang Ketua Wanita Pakatan Harapan (PH) Kedah, Sabrina Ahmad, 45.

Pada Pilihan Raya Umum ke-14 pada 2018, DUN Jitra dimenangi bekas Menteri Besar Kedah yang juga Presiden Parti Pejuang Tanah Air (Pejuang), Datuk Seri Mukhriz Mahathir, yang ketika itu bertanding atas tiket Bersatu.

Beliau bagaimanapun mengambil keputusan untuk tidak mempertahankan DUN berkenaan pada PRN kali berikutan prestasi buruk Pejuang pada Pilihan Raya Umum ke-15 (PRU-15) tahun lalu

Terdahulu, Haim mendakwa beliau telah dipendekkan perkhidmatan tanpa sebab dan tidak diberi peluang untuk membela diri.


Penulis buku Daim Zainuddin diperintah bayar saman RM1.2 juta

Penulis Britain, Michael Backman diperintah membayar ganti rugi RM1.2 juta kepada bekas ahli perbankan dan Pengerusi Kumpulan Media The Edge, Tan Sri Tong Kooi Ong kerana memfitnahnya dalam buku tulisannya, ‘Daim Zainuddin: Malaysia’s Revolutionary and Troubleshooter’, lapor BH.

Pesuruhjaya Kehakiman Mahkamah Tinggi Kuala Lumpur, Roz Mawar Rozain dalam keputusannya hari ini berkata ganti rugi itu diberikan kerana kenyataan fitnah tersebut menyebabkan kemudaratan yang tidak boleh diukur dan hanya boleh dibayar melalui ganti rugi oleh mahkamah.

Roz Mawar berkata ganti rugi yang diberikan berdasarkan kedudukan Kooi Ong dalam lingkungan perniagaan di Malaysia, serantau dan seluruh dunia dan mendapati ganti rugi berjumlah RM600,000 adalah munasabah sebagai ganti rugi am.

Beliau berkata, oleh kerana Backman tidak memasukkan kehadiran (tidak menjawab tuntutan saman) dan merasakan beliau tidak tertakluk kepada bidang kuasa mahkamah di negara ini, mahkamah mendapati tindakan itu wajar bagi ganti rugi teruk diberikan kepada plaintif.

Sehubungan itu, katanya mahkamah memberikan tambahan RM600,000 sebagai ganti rugi teruk.

Hakim turut memerintahkan Backman membayar kos sebanyak RM100,000.

Pada 5 April lalu, mahkamah membenarkan injunksi dipohon Kooi Ong bagi melarang Backman daripada mengulangi kenyataan fitnah dalam buku berkenaan dan supaya buku terbabit dikeluarkan daripada pasaran.

Kooi Ong memfailkan saman terhadap Backman pada September tahun lalu berhubung penerbitan buku pada 2018 itu.


Keputusan penghakiman rayuan akhir kes SRC Najib hari ini atau…

Mahkamah Persekutuan hari ini (Selasa, 23 Ogos 2022) dijadual menyambung perbicaraan rayuan terakhir Datuk Seri Najib Razak untuk mengetepikan sabitan serta hukuman penjara 12 tahun dan denda RM210 juta, berhubung dana SRC International Sdn Bhd (SRC) berjumlah RM42 juta.

Panel lima hakim yang dipengerusikan Ketua Hakim Negara Tun Tengku Maimun Tuan Mat mungkin membuat penghakiman serta-merta atau menangguhkannya ke suatu tarikh lain, jika peguam utama Najib, Hisyam Teh Poh Teik tetap enggan mengemukakan sebarang hujahan.

Empat lagi hakim yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim, serta hakim-hakim Mahkamah Persekutuan Datuk Nallini Pathmanathan; Datuk Mary Lim Thiam Suan; dan Datuk Mohamad Zabidin Mohd.

Pada Jumaat lalu, Hisyam memaklumkan kepada panel itu bahawa beliau tidak akan membuat sebarang hujahan sama ada secara bertulis atau lisan bagi membela Najib.

Tengku Maimun, berkata mahkamah akan menangani perkara itu pada Selasa (hari ini).

Pendakwaan, yang diketuai Timbalan Pendakwa Raya ad hoc Datuk V Sithambaram, ketika mengakhiri hujahan pada Jumaat berkata mahkamah boleh terus membuat keputusan walaupun tiada hujahan daripada peguam Najib.

Najib memulakan hari pertama rayuan terakhir itu pada 15 Ogos lalu yang penuh dengan drama apabila mengemukakan permohonan memasukkan bukti baharu yang mengaitkan hakim perbicaraan Datuk Mohd Nazlan Mohd Ghazali (kini Hakim Mahkamah Rayuan).

Prosiding itu, yang bermula pada Khamis, menyaksikan pelbagai drama menarik dengan Hisyam Teh memohon untuk menarik diri daripada mewakili Najib, namun permohonannya ditolak oleh mahkamah yang kemudian mengarahkan pendakwaan untuk mengemukakan hujahan mereka terlebih dahulu.

Hisyam Teh turut memaklumkan kepada Mahkamah Persekutuan bahawa Najib telah menggugurkan peguam caranya Zaid Ibrahim Suflan TH Liew & Partners (ZIST) daripada mewakili beliau.

Beliau sekali lagi memohon supaya prosiding itu ditangguh sehingga Khamis ini kerana mempunyai kes lain pada Selasa dan Rabu namun ditolak oleh mahkamah.

Pada 16 Ogos lalu, mahkamah menolak permohonan Hisyam Teh untuk menangguhkan pendengaran rayuan itu dan mengarahkan agar ia diteruskan pada 18 Ogos.

Pada 28 Julai 2020, Mohd Nazlan menjatuhi hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara selama 12 tahun setelah Mohd Nazlan memerintahkan semua hukuman penjara berjalan serentak. Dia dibebaskan dengan jaminan RM2 juta dengan dua penjamin sementara menunggu pelupusan rayuan itu.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan serta hukuman penjara dan denda.


TMJ nasihat syarat kaum untuk kokurikulum tidak berulang

Tunku Mahkota Johor Tunku Ismail Ibni Sultan Ibrahim berharap tindakan memisahkan kaum bagi aktiviti ko-kurikulum sekolah di Johor tidak berulang lagi.

Katanya, sekolah adalah tempat memupuk semangat perpaduan antara rakyat Johor, bukan untuk memecahbelahkan rakyat.

“Saya menerima makluman mengenai kejadian di SMK Dato’ Bentara Luar, Batu Pahat yang melibatkan syarat kaum untuk pendaftaran aktiviti ko-kurikulum.

“Saya telah bertitah kepada pengetua sekolah dan JPN Johor bahawa kejadian ini tidak patut berlaku lagi dimana-mana sekolah di negeri Johor,” katanya dalam kenyataan hari ini.

Tunku Ismail berkata, tindakan ini tidak selaras dengan Bangsa Johor yang memupuk perpaduan antara kaum di bawah satu identiti untuk semua rakyat Johor.

“Kejadian ini perlu dielakkan untuk mengekalkan kesejahteraan awam dan perpaduan rakyat,” katanya.

Terdahulu Tunku Ismail menerima menghadap Timbalan Pengarah Jabatan Pendidikan Johor, Pegawai Pendidikan Daerah Batu Pahat, Pegawai Daerah Batu Pahat, dan pengetua SMK Dato’ Bentara Luar, Batu Pahat.


59 PATI Rohingya tunggu masuk Malaysia ditahan di Satun

Kira-kira 59 pendatang tanpa izin (PATI) Rohingya termasuk lima kanak-kanak yang kelaparan dan lesu ditemui di sebuah pulau di wilayah selatan Satun di Thailand, berhampiran sempadan Malaysia pada Sabtu, kata pegawai.

Gabenor Satun, Ekkarat Leesen berkata pegawai penguat kuasa menemui 31 lelaki, 23 wanita dan lima kanak-kanak yang kelaparan di pulau Koh Dong, yang merupakan sebahagian daripada Taman Laut Negara Tarutao.

“Mereka ditinggalkan di pulau itu tanpa makanan dan minuman. Mereka kelihatan sangat lemah kerana kelaparan dan dehidrasi,” katanya.

Ekkarat berkata siasatan awal mendapati mereka adalah sebahagian daripada kumpulan 120 Rohingya yang meninggalkan Myanmar kira-kira dua bulan lepas sebelum mendarat di pulau itu kira-kira seminggu lalu.

“Kami dimaklumkan mereka (Rohingya) membayar RM5,000 (atau dalam baht) kepada sindiket untuk bekerja di Malaysia… ada di antara mereka didakwa telah meninggalkan pulau itu (Koh Dong) dan sudah masuk ke Malaysia,” katanya.

Sementara itu, Timbalan Ketua Polis dan Pengarah Pusat Perlindungan Kanak-Kanak, Wanita, Keluarga, Antipemerdagangan Manusia dan Sektor Perikanan Pol. Jeneral Roy Ingkapairote berkata siasatan sedang dijalankan.

“Unit khas ditubuhkan untuk menyiasat penyeludupan Rohingya tanpa dokumen,” katanya.

Media tempatan melaporkan bahawa pihak berkuasa menyediakan makanan dan minuman kepada Rohingya di pulau itu. Sehingga kini, semua mereka telah menjalani saringan Covid-19. – Bernama


Mungkin cemburu anak murid sindir Anwar tertarik kepada Dr Mahathir

Selepas mengajak rakyat ‘menendang’ Pakatan Harapan (PH) pada Pilihan Raya Umum Ke-15 (PRU-15) 19 November depan, Presiden UMNO Datuk Seri Ahmad Zahid Hamidi terus menyindir rakan baiknya Presiden PKR Datuk Seri Anwar Ibrahim.

Ia susulan hasrat Pengerusi Pejuang Tun Dr Mahathir Mohamad mahu mengadakan kerjasama dengan Anwar sekali lagi bagi menghadapi PRU-15, sebagaimana dilakukan pada PRU 2018 lalu yang menyebabkan kerajaan Barisan Nasional (BN) tumbang.

Justeru, Zahid mengingatkan rakan baiknya yang juga Pengerusi PH itu bahawa Dr Mahathir telah melanggar janji untuk menaikkannya sebagai Perdana Menteri (PM) kelapan, selain mencetuskan huru-hara politik dengan meletak jawatan secara tiba-tiba.

Semalam, Zahid mengajak rakyat ‘menendang’ PH – gabungan parti yang diketuai cikgunya itu – dalam PRU-15 selain yakin rakyat tidak akan terpedaya lagi dengan pujukan dan propaganda PH bertujuan memanipulasi fikiran rakyat ini.

Pengerusi BN itu dalam kenyataan di Facebooknya malam tadi pula berkata susulan keadaan politik PH yang huru-hara, akhirnya UMNO dan Gabungan Parti Sarawak serta parti-parti lain bertindak sebagai penyelamat dan penstabil politik negara pada ketika itu.

Bagaimanapun, untuk rekod bukan UMNO yang menjadi penyelamat sebaliknya, Bersatu diketuai Tan Sri Muhyiddin Yassin yang bekerjasama dengan PH membentuk kerajaan selepas PRU-14, menarik diri setelah melihat tindak-tanduk DAP, parti komponen PH, bertentangan dengan aspirasi negara.

Bersatu dibantu PAS kemudian telah membentuk gabungan Perikatan Nasional (PN) menubuhkan kerajaan baharu setelah Dr Mahathir meletak jawatan, dengan mendapat kerjasama BN, sebelum 15 Ahli Parlimen UMNO diketuai Zahid sendiri menarik sokongan, menyebabkan kerajaan PN tumbang.

Mengulas lanjut, Zahid berkata Dr Mahathir tidak mahu mengakhiri kerjaya politik secara memalukan sekiranya Gerakan Tanah Air (GTA) kalah teruk pada PRU-15 kali ini.

“Adakah Anwar dan PKR terlalu lemah hingga boleh cuba diperdayakan sekali lagi oleh Dr Mahathir? Mahathir seolah-olah cuba mengekang Anwar sekali lagi di sebalik janji manis untuk bekerjasama.

“Sebaliknya, konon PKR meletakkan ‘giant killer’ mereka untuk bertanding di Bagan Datuk. Saya amat mengalu-alukan pertandingan politik secara sihat. Namun siapa pula super giant killer yang PKR ingin letakkan untuk melawan Mahathir di Langkawi?

“Takkan letak bekas ahli PKR melawan atuk di Langkawi? Sepatutnya PKR dan PH meletakkan calon terbaik mereka di Langkawi. Jangan sekadar berani acah-acah sahaja bertanding di Bagan Datuk tetapi kecut hendak letak calon terbaik mereka di Langkawi.

“Atau PKR dan PH masih sayangkan lagi Mahathir dan mahu Mahathir jadi calon perdana menteri sekali lagi dan sanggup menyerahkan kerusi kepada GTA,” kata Zahid.


PAS, Bersatu tak berpolitik untuk selamatkan individu, kumpulan

Pendirian PAS menolak politik menyelamatkan peribadi pemimpin dan kumpulan tertentu sememangnya menjadi agenda tepat dan sesuai.

Ketua Penerangan Bersatu, Datuk Wan Saiful Wan Jan menyambut baik ketegasan Presiden PAS, Datuk Seri Abdul Hadi Awang yang menolak politik menyelamatkan individu dan kumpulan tertentu tanpa mempedulikan rintihan rakyat.

“Inilah ketegasan yang melambangkan kita cakna rakyat dan prihatin dengan nasib rakyat. Dalam suasana hari ini, yang kita perlu ialah keikhlasan dan kejujuran untuk menyantuni dan membantu rakyat.

“Bukan retorik lakonan seolah-olah ikhlas dan jujur, tetapi sebenarnya hanya mahu membolot kuasa untuk kepentingan diri sendiri,” katanya menerusi kenyataan hari ini.

Katanya, apa yang disampaikan oleh Hadi memang tepat kerana kerajaan Perikatan Nasional (PN) berteraskan integriti.

Bersatu, katanya, ditubuhkan untuk menjadi sebuah parti baharu Melayu yang memperjuangkan integriti, tadbir urus yang baik, pembenterasan rasuah dan salah guna kuasa, serta menjamin kebebasan sistem kehakiman dan perundangan negara.


Kes 1MDB Najib: Hakim arah saksi lain dipanggil, 6 saksi tak dapat hadir

Hakim Mahkamah Tinggi Kuala Lumpur, Collin Lawrence Sequerah mengarahkan supaya saksi lain dipanggil dalam perbicaraan rasuah 1Malaysia Development Berhad (1MDB) melibatkan Datuk Seri Najib Razak bernilai RM2.28 bilion.

Seramai enam saksi tidak dapat hadir ke mahkamah pagi ini dan pelbagai alasan diberikan sehingga Sequerah terpaksa menangguhkan perbicaraan pada 2.30 petang ini.

Antara alasan saksi yang tidak dapat hadir ke perbicaraan kes membabitkan bekas Perdana Menteri (PM) itu, antaranya demam, berada di luar negara di London, mengalami cirit-birit, masih dalam kuarantin selepas pulang ke Malaysia selepas mengerjakan Umrah, mengambil suntikan dos penggalak vaksin Covid-19 hari ini, dan perlu menghadiri dua mesyuarat syarikat.

Sekurang-kurangnya seorang daripada 50 saksi perlu dibawa dalam perbicaraan yang akan bersambung nanti, kata hakim.

Semasa prosiding di hadapan Sequerah, Timbalan Pendakwa Raya Ahmad Akram memaklumkan bahawa saksi pendakwaan ke-12, bekas ketua pegawai kewangan (CFO) 1MDB Azmi Tahir, tidak dapat hadir hari ini kerana demam dan mendapat cuti sakit.

“Kami (pendakwaan) sepatutnya memanggil Azmi Tahir untuk meneruskan (memberi keterangan hari ini). Malangnya, saya telah dimaklumkan pagi ini bahawa saksi kami telah pergi ke klinik dan mendapat MC (sijil cuti sakit) mengatakan dia tidak boleh meneruskan (prosiding) hari ini,” katanya dipetik laporan Malaysiakini.

Semalam, Azmi memberi keterangan semasa pemeriksaan balas oleh peguam bela Hariharan Tara Singh.

Lima saksi lain yang tidak dapat hadir ialah Datuk Johan Idris, rakan kongsi pengurusan KPMG yang pernah mengaudit 1MDB sebelum ini; bekas pegawai khas Najib, Datuk Wan Ahmad Shihab Ismail Wan Ismail; bekas ahli lembaga pengarah 1MDB Tan Sri Ismee Ismail; bekas pegawai syarikat 1MDB Lim Poh Seng serta bekas pengarah setiausaha dan pematuhan TRX City Sdn Bhd Goh Gaik Kim.

“Saya memanggil lima saksi. Tetapi Johan Idris berada di London dan hanya boleh hadir pada 29 Jan; Ahmad Shihab tidak dapat ditemui kerana mengalami cirit-birit sejak tiga hari lalu; Ismee tiada kerana dia baru pulang selepas mengerjakan umrah (dari Arab Saudi) dan dia kini dikuarantin; Lim Poh Seng menjalani suntikan dos penggalaknya hari ini; dan Goh Gaik Kim juga tidak ada kerana dia perlu menghadiri dua mesyuarat syarikat (hari ini), saya menyuruhnya membatalkannya tetapi dia berkata ia penting,” kata Akram.

Sequerah kemudiannya memaklumkan agar cuba mendapatkan sekurang-kurangnya seorang daripada lebih 50 saksi pendakwaan supaya hadir prosiding petang ini.

Hakim perbicaraan itu kemudian mengosongkan prosiding pagi ini dan mengarahkan ia bersambung semula pada 2.30 petang ini. Najib hadir pada perbicaraan hari ini dan berada di kandang tertuduh.

Peguam Najib, Tan Sri Muhammad Shafee Abdullah mengetuai pasukan pembelaan tertuduh.

Najib dibicarakan atas empat pertuduhan salah guna kuasa dan 21 pertuduhan pengubahan wang haram melibatkan RM2.28 bilion dana 1MDB.